Na osnovu člana 11. i člana 32. tačka 1. Zakona o lokalnoj samoupravi („Službeni glasnik Republike Srbije“, broj 129/07, 83/14 - dr. zakon, 101/16 – dr. zakon i 47/2018) i člana 39. stav 1. tačka 1. Statuta opštine Prijepolje („Službeni glasnik opštine Prijepolje '' broj 4/09,12/14 i 19/16`), Skupština opštine Prijepolje ,na sednici održanoj 13.02.2019.godine, po pribavljenom mišljenju Ministarstva za državnu Upravu i lokalnu samoupravu broj 110-00-00465/2018-24 od 04.02.2019.godine donosi

### S T A T U T

**OPŠTINE PRIJEPOLjE**

1. **OSNOVNE ODREDBE**

**Predmet uređivanja**

Član 1.

## Ovim statutom, u skladu sa zakonom, uređuju se naročito: prava i dužnosti opštine Prijepolje (u daljem tekstu: Opština) i način njihovog ostvarivanja, broj odbornika Skupštine opštine Prijepolje (u daljem tekstu: Skupština opštine), organizacija i rad organa i službi, način upravljanja građana poslovima iz nadležnosti Opštine, uslovi za ostvarivanje oblika neposredne samouprave, sprovođenje postupka javne rasprave prilikom pripreme opštih akata utvrđenih ovim statutom, osnivanje, način izbora organa i rad mesne zajednice i drugih oblika mesne samouprave, uslovi i oblici ostvarivanja saradnje i udruživanja Opštine, službena upotreba jezika i pisama nacionalnih manjina u skladu sa zakonom, zaštita lokalne samouprave i druga pitanja od značaja za Opštinu.

Svi pojmovi u ovom statutu upotrebljeni u gramatičkom muškom rodu podrazumevaju muški i ženski prirodni rod.

### Položaj Opštine

Član 2.

Opština je osnovna teritorijalna jedinica u kojoj građani ostvaruju pravo na lokalnu samoupravu u skladu sa Ustavom, zakonom i ovim statutom.

Građani koji imaju biračko pravo i prebivalište na teritoriji Opštine, upravljaju poslovima Opštine u skladu sa zakonom i ovim statutom.

Građani učestvuju u ostvarivanju lokalne samouprave putem građanske inicijative, zbora građana, referenduma, drugih oblika učešća građana u obavljanju poslova Opštine i preko svojih odbornika u Skupštini opštine, u skladu sa Ustavom, zakonom i ovim statutom.

### Teritorija

Član 3.

Teritoriju Opštine, utvrđenu zakonom, čine naseljena mesta, odnosno područja katastarskih opština koje ulaze u njen sastav, i to:

|  |
| --- |
| Red. br. Naseljeno mesto Katastarska opština |

1. Aljinovići Aljinovići

2. Balići Balići

3. Bare Bare

4. Biskupići Biskupići

5. Bjelahova Bjelahova

6. Brajkovac Brajkovac

7. Brvine Brvine

8. Brodarevo Brodarevo

9. Bukovik Bukovik

10. Vinicka Vinicka

11. Vrbovo Vrbovo

12. Gojakovići Gojakovići

13. Gornje Babine Gornje Babine

14. Gornje Goračiće Gornje Goračiće

15. Gornji Stranjani Gornji Stranjani

16. Gostun Gostun

17. Gračanica Gračanica

18. Grobnice Grobnice

19. Divci Divci

20. Lučice

21. Donje Babine Donje Babine

22. Donji Stranjani Donji Stranjani

23. Drenova Drenova

24. Dušmanići Dušmanići

25. Đurašići Đurašići

26. Zabrdnji Toci Zabrdnji Toci

27. Zavinograđe Zavinograđe

28. Zalug Zalug

29. Zastup Zastup

30. Zvijezd Zvijezd

31. Ivanje Ivanje

32. Ivezići Ivezići

33. Izbičanj Izbičanj

34. Jabuka Jabuka

35. Junčevići Junčevići

36. Kamena Gora Kamena Gora

37. Kašice

38. Karaula Karaula

39. Karoševina Karoševina

40. Kaćevo Kaćevo

41. Kovačevac Kovačevac

42. Mijoska

43. Koprivna Koprivna

44. Kosatica Kosatica

45. Koševine Koševine

46. Kruševo Kruševo

47. Kučin Kučin

48. Mataruge Mataruge

49. Međani Međani

50. Milakovići Milakovići

51. Mileševo Mileševo

52. Milošev Do Milošev Do

53. Miljevići Miljevići

54. Pranjci

55. Mrčkovina Mrčkovina

56. Muškovina Muškovina

57. Oraovac Oraovac

58. Orašac Orašac

59. Osoje Osoje

60. Oštra Stijena Oštra Stijena

61. Potkrš Potkrš

62. Potok Potok

63. Pravoševo Pravoševo

64. Prijepolje Prijepolje

65. Rasno Rasno

66. Ratajska Ratajska

67. Sedobro Sedobro

68. Seljane Seljane

69. Seljašnica Seljašnica

70. Skokuće Skokuće

71. Mijani

72. Slatina Slatina

73. Sopotnica Sopotnica

74. Taševo Taševo

75. Hisardžik Hisardžik

76. Hrta Hrta

77. Crkveni Toci Crkveni Toci

78. Čadinje Kolovrat

79. Čauševići Čauševići

80. Džurovo Džurovo

### Svojstvo pravnog lica

Član 4.

Opština ima svojstvo pravnog lica.

            Sedište Opštine je u Prijepolju, Trg Bratstva jedinstva 1.

Opština ima svoju zvaničnu internet prezentaciju na adresi

[www.opstinaprijepolje.rs](http://www.opstinaprijepolјe.rs)

**Pečat**

Član 5.

Organi Opštine imaju pečat.

### Pečat je okruglog oblika sa ispisanim tekstom: Republika Srbija, Opština Prijepolje, naziv i sedište organa ispisan na srpskom jeziku i ćiriličnim pismom i bosanskom jeziku i latiničnim pismom i grbom Republike Srbije u sredini.

### Jezik i pismo

Član 6.

            Na teritoriji Opštine u službenoj upotrebi su srpski jezik i ćirilično pismo i bosanski jezik i latinično pismo.

### Simboli Opštine

Član 7.

Op­šti­na ima svoje simbole - grb i zastavu.

Sadržina, izgled i upotreba simbola Opštine uređeni su Odlukom Skupštine opštine.

Sadržina odredbi statuta opštine ili drugih njenih akata o simbolima opštine mora odgovarati istorijskim i stvarnim činjenicama i ovim odredbama se ne smeju vređati opšti državni interesi, nacionalna i verska osećanja i javni moral.

### Upotreba simbola Opštine

Član 8.

Zastava i grb Opštine mogu se isticati samo uz državne simbole.

          U službenim prostorijama organa Opštine ističu se samo državni simboli, grb i zastava Opštine, kao i simboli nacionalnih manjina čiji je jezik u službenoj upotrebi na teritoriji Opštine,u skladu sa zakonom.

### Praznik Opštine

Član 9.

Opština ima praznik- Dan opštine.

Praznik Opštine utvrđuje se posebnom odlukom koju donosi Skupština opštine uz prethodnu saglasnost ministarstva nadležnog za poslove lokalne samouprave.

### Nagrade i javna priznanja

Član 10.

Opština ustanovljava nagrade i druga javna priznanja organizacijama i građanima za značajna ostvarenja u privredi, nauci, umetnosti, sportu i drugim društvenim oblastima.

Opština dodeljuje zvanje „počasni građanin“osobi čiji su rad i dostignuća od posebnog značaja za Opštinu.

Skupština opštine odlučuje o dodeljivanju zvanja „počasni građanin“ uz prethodnu saglasnost ministarstva nadležnog za poslove lokalne samouprave.

Nagrade i druga javna priznanja i zvanje „počasni građanin“ dodeljuju se na Dan opštine.

Vrste nagrada i drugih javnih priznanja, postupak, uslovi i kriterijumi za dodeljivanje javnih priznanja i zvanja „počasni građanin“ uređuju se posebnom odlukom.

### Utvrđivanje naziva delova naseljenih mesta

### Član 11.

Opština utvrđuje nazive ulica, trgova, gradskih četvrti, zaselaka i drugih delova naseljenih mesta na svojoj teritoriji posebnom odlukom Skupštine opštine, uz prethodnu saglasnost ministarstva nadležnog za poslove lokalne samouprave.

U postupku promene naziva ulica, trgova, gradskih četvrti, zaselaka i drugih delova naseljenih mesta pribavlja se mišljenje nacionalnog saveta nacionalne manjine i saveta za međunacionalne odnose.

### Javnost rada

Član 12.

Rad organa Opštine je javan.

Javnost rada po pravilu obezbeđuje se:

1. putem izdavanja biltena, informatora, izdavanjem službenog glasnika Opštine Prijepolje, preko sredstava javnog informisanja, prezentovanjem odluka i drugih akata javnosti, objavljivanjem akata na oglasnoj tabli i postavljanjem internet prezentacije;
2. organizovanjem javnih rasprava u skladu sa zakonom, ovim statutom i odlukama organa Opštine,
3. organizovanjem javnih slušanja u skladu sa ovim statutom i poslovnikom Skupštine opštine i
4. u drugim slučajevima utvrđenim ovim statutom i drugim aktima organa Opštine.

Opština svoje informacije i obaveštenja objavljuje i na bosanskom jeziku i latiničnom pismu.

### Imovina Opštine

Član 13.

Opština ima svoju imovinu.

Imovinom Opštine samostalno upravljaju i raspolažu organi Opštine, u skladu sa zakonom, ovim statutom i drugim aktima Opštine.

U javnoj svojini Opštine saglasno zakonu su:

* dobra u opštoj upotrebi na teritoriji Opštine (opštinski putevi, nekategorisani putevi, ulice koje nisu deo autoputa ili državnog puta I i II reda, trgovi i javni parkovi i dr.);
* komunalna mreža na teritoriji Opštine;
* nepokretne i pokretne stvari i druga imovinska prava koje koriste organi i organizacije Opštine;
* stvari u javnoj svojini na kojima pravo korišćenja imaju mesne zajednice na teritoriji Opštine, ustanove, javna preduzeća i javne agencije i druge organizacije čiji je osnivač Opština;
* druge nepokretne i pokretne stvari i imovinska prava, u skladu sa zakonom kojim se uređuje javna svojina.

Javnom svojinom opštine raspolažu i upravljaju organi opštine, u skladu sa Zakonom i Statutom.

### NADLEŽNOSTI OPŠTINE

**Nadležnosti Opštine**

Član 14.

Opština vrši poslove iz svoje nadležnosti utvrđene Ustavom i zakonom, kao i poslove iz okvira prava i dužnosti Republike koji su joj zakonom povereni.

### Nadležnosti utvrđene Ustavom i zakonom

Član 15.

Opština, preko svojih organa, u skladu sa Ustavom i zakonom:

1. donosi statut, budžet i završni račun, prostorni i urbanistički plan i plan razvoja Opštine, kao i strateške planove i programe lokalnog ekonomskog razvoja;
2. uređuje i obezbeđuje obavljanje i razvoj komunalnih delatnosti, lokalni prevoz, korišćenje građevinskog zemljišta i poslovnog prostora;
3. stara se o izgradnji, rekonstrukciji, održavanju i korišćenju nekategorisanih i opštinskih puteva, kao i ulica i drugih javnih objekata od opštinskog značaja;
4. stara se o zadovoljavanju potreba građana u oblasti prosvete (predškolsko vaspitanje i obrazovanje i osnovno i srednje obrazovanje i vaspitanje), naučnoistraživačke i inovacione delatnosti, kulture, zdravstvene i socijalne zaštite, dečije zaštite, sporta i fizičke kulture;
5. obezbeđuje ostvarivanje posebnih potreba osoba sa invaliditetom i zaštitu prava osetljivih grupa;
6. stara se o razvoju i unapređenju turizma, zanatstva, ugostiteljstva i trgovine;
7. donosi i realizuje programe za podsticanje lokalnog ekonomskog razvoja, preduzima aktivnosti za održavanje postojećih i privlačenje novih investicija i unapređuje opšte uslove poslovanja;
8. stara se o zaštiti životne sredine, zaštiti od elementarnih i drugih nepogoda, zaštiti kulturnih dobara od značaja za Opštinu;
9. stara se o zaštiti, uređenju i korišćenju poljoprivrednog zemljišta i sprovodi politiku ruralnog razvoja;
10. stara se o ostvarivanju, zaštiti i unapređenju ljudskih i manjinskih prava, rodnoj ravnopravnosti, kao i o javnom informisanju u Opštini;
11. obrazuje i uređuje organizaciju i rad organa, organizacija i službi za potrebe Opštine, organizuje službu pravne pomoći građanima i uređuje organizaciju i rad mirovnih veća;
12. utvrđuje simbole Opštine i njihovu upotrebu;
13. upravlja opštinskom imovinom i utvrđuje stope izvornih prihoda, kao i visinu lokalnih taksi;
14. propisuje prekršaje za povrede opštinskih propisa;
15. obavlja i druge poslove od lokalnog značaja određene zakonom, kao i poslove od neposrednog interesa za građane, u skladu sa Ustavom, zakonom i ovim statutom.

Poslovi iz nadležnosti opština utvrđeni Ustavom i zakonom, bliže su određeni Jedinstvenim popisom poslova jedinica lokalne samouprave koji obezbeđuje ministarstvo nadležno za lokalnu samoupravu u skladu sa zakonom.

### Preduzeća, ustanove i druge organizacije

### koje vrše javnu službu

Član 16.

Za ostvarivanje svojih prava i dužnosti i za zadovoljavanje potreba lokalnog stanovništva, Opština može osnivati preduzeća, ustanove i druge organizacije koje vrše javnu službu, u skladu sa zakonom i ovim statutom.

Skupština opštine posebnom odlukom osniva preduzeća, ustanove i druge organizacije koje vrše javnu službu i ostvaruje prava osnivača, ako zakonom ili ovim statutom za vršenje pojedinih prava osnivača nije utvrđena nadležnost drugog organa Opštine.

Član 17.

Preduzeća, ustanove i druge organizacije čiji je osnivač ili većinski vlasnik Opština dužni su da Skupštini opštine dostavljaju na saglasnost godišnje planove rada i godišnje programe poslovanja i da najmanje jednom godišnje podnose Skupštini opštine izveštaj o svom poslovanju, u skladu sa zakonom.

Član 18.

Skupština opštine imenuje članove Nadzornih odbora i direktore javnih preduzeća čiji je osnivač opština na period od četiri godine, osim kada je zakonom drugačije predviđeno.

Skupština opštine imenuje članove Upravnih i Nadzornih odbora i direktore ustanova, organizacija i službi čiji je osnivač opština na period od četiri godine, osim kada je zakonom drugačije predviđeno.

### Poveravanje poslova pravnom ili fizičkom licu

### Član 19.

Opština može ugovorom, na načelima konkurencije, javnosti, ekonomičnosti, efikasnosti i zaštite životne sredine, poveriti pravnom ili fizičkom licu obavljanje pojedinih poslova iz svoje nadležnosti.

Poveravanje poslova iz stava 1. ovog člana uređuje se odlukom Skupštine opštine.

### FINANSIRANjE POSLOVA OPŠTINE

**Sredstva za obavljanje poslova i izvori sredstava**

Član 20.

Za obavljanje poslova Opštine utvrđenih Ustavom i zakonom, kao i za obavljanje zakonom poverenih poslova iz okvira prava i dužnosti Republike, Opštini pripadaju prihodi i primanja utvrđeni zakonom.

Poslovi Opštine finansiraju se iz izvornih i ustupljenih prihoda, transfera, primanja po osnovu zaduživanja i drugih prihoda i primanja utvrđenih zakonom.

### Nenamenski karakter sredstava

Član 21.

Svi prihodi Opštine su opšti prihod budžeta i mogu se koristiti za bilo koju namenu, osim onih prihoda čiji je namenski karakter utvrđen zakonom.

### Budžet i završni račun

Član 22.

Skupština donosi budžet Opštine za svaku kalendarsku godinu, u kojem se iskazuju svi prihodi i primanja, zaduživanja i druge finansijske transakcije, rashodi i drugi izdaci, u skladu sa zakonom koji uređuje budžetski sistem.

Po isteku godine za koju je budžet donet sastavlja se završni račun o izvršenju budžeta Opštine.

### Odgovornost za izvršenje budžeta i izveštavanje

Član 23.

Za izvršenje budžeta Opštine, predsednik opštine odgovara Skupštini opštine.

Opštinska uprava obavezna je da redovno prati izvršenje budžeta i po potrebi, a najmanje dva puta godišnje informiše predsednika opštine, a obavezno u roku od 15 dana po isteku šestomesečnog, odnosno devetomesečnog perioda.

Predsednik opštine, u roku od 15 dana od dana dostavljanja izveštaja iz stava 2. ovog člana, usvaja i dostavlja izveštaj Skupštini opštine.

### Samodoprinos

Član 24.

Za zadovoljavanje potreba građana u Opštini ili njenom delu sredstva se mogu prikupljati samodoprinosom.

Odluku o uvođenju samodoprinosa donose građani referendumom, u skladu sa zakonom kojim je uređeno neposredno izjašnjavanje građana i ovim statutom.

### Utvrđivanje predloga odluke

### Član 25.

Predlog odluke o uvođenju samodoprinosa utvrđuje Skupština opštine.

Inicijativu za donošenje odluke iz stava 1. ovog člana može podneti najmanje jedna trećina odbornika Skupštine opštine i građani putem građanske inicijative.

Uz inicijativu se podnosi i program kojim se utvrđuju izvori, namena i način obezbeđivanja ukupnih finansijskih sredstava za realizaciju projekta koji je predmet odluke.

Po primljenoj urednoj inicijativi, Skupština opštine odlučuje o pokretanju postupka za uvođenje samodoprinosa većinom glasova od ukupnog broja odbornika.

Ako Skupština opštine prihvati inicijativu za uvođenje samodoprinosa, donosi zaključak kojim istovremeno određuje rok za pripremu nacrta odluke o uvođenju samodoprinosa i rok i način organizovanja javne rasprave.

Predlog odluke o uvođenju samodoprinosa Skupština opštine utvrđuje većinom glasova od ukupnog broja odbornika.

### Donošenje odluke

**o uvođenju samodoprinosa**

Član 26.

Odluku o uvođenju samodoprinosa donose građani koji imaju izborno pravo i prebivalište na području na kojem se sredstva prikupljaju.

Odluku iz stava 1. ovog člana donose i građani koji nemaju izborno pravo i prebivalište na području na kojem se sredstva prikupljaju, ako na tom području imaju nepokretnu imovinu, a sredstvima samodoprinosa se poboljšavaju uslovi korišćenja te imovine.

Odluka se smatra donetom kada se za nju izjasni većina od ukupnog broja građana iz st. 1. i 2. ovog člana.

### Objavljivanje odluke

**o uvođenju samodoprinosa**

Član 27.

Odluka o uvođenju samodoprinosa se objavljuje na način na koji se objavljuju akti Opštine.

### Namenski karakter sredstava samodoprinosa

### Član 28.

Novčana sredstva koja se prikupljaju na osnovu odluke o samodoprinosu prihod su budžeta i strogo su namenskog karaktera.

### ORGANI OPŠTINE

**Organi Opštine**

Član 29.

Organi Opštine su: Skupština opštine, predsednik Opštine, Opštinsko veće i Opštinska uprava.

U skladu sa zakonom kojim se uređuje pravobranilaštvo, organ Opštine je i Opštinsko pravobranilaštvo.

### Prezumpcija nadležnosti

Član 30.

Poslove Opštine vrše organi Opštine u okviru svoje nadležnosti utvrđene zakonom i ovim statutom.

Skupština opštine donosi akte opšteg karaktera.

Ako zakonom ili drugim propisom nije utvrđeno koji organ je nadležan za obavljanje poslova iz nadležnosti Opštine, sve poslove koji se odnose na uređivanje odnosa iz nadležnosti Opštine vrši Skupština opštine, a poslove koji su po svojoj prirodi izvršni, vrši predsednik Opštine.

Ako se prema prirodi posla ne može utvrditi nadležnost u skladu sa stavom 2. i 3. ovog člana, nadležna je Skupština opštine.

### Skupština opštine

**Položaj Skupštine opštine**

Član 31.

Skupština opštine je najviši organ Opštine koji vrši osnovne funkcije lokalne vlasti, utvrđene Ustavom, zakonom i ovim statutom.

### Sastav Skupštine opštine

Član 32.

Skupštinu opštine čine odbornici koje biraju građani na neposrednim izborima, tajnim glasanjem, u skladu sa zakonom i ovim statutom.

### Sazivanje konstitutivne sednice

Član 33.

Sednicu novog saziva Skupštine opštine saziva predsednik Skupštine opštine prethodnog saziva, u roku od 15 dana od dana objavljivanja rezultata izbora.

Ukoliko predsednik Skupštine opštine iz prethodnog saziva ne sazove sednicu novog saziva u roku iz stava 1. ovog člana, sednicu novog saziva sazvaće najstariji odbornik u roku od 15 dana od isteka roka iz stava 1. ovog člana.

Ukoliko sednicu ne može ili ne želi da sazove najstariji odbornik, sednicu saziva sledeći najstariji odbornik i tako redom.

Odbornik koji je sazvao sednicu predsedava konstitutivnom sednicom do izbora predsednika Skupštine opštine.

### Konstituisanje Skupštine

Član 34.

Skupština opštine se smatra konstituisanom izborom predsednika Skupštine opštine i postavljenjem sekretara Skupštine opštine.

### Broj odbornika

Član 35.

Skupština opštine ima 41 –og odbornika.

### Mandat

Član 36.

Odbornici se biraju na četiri godine.

Odborniku počinje i prestaje odbornički mandat pod uslovima i na način utvrđen zakonom.

### Zakletva

Član 37.

Izabrani odbornici polažu zakletvu koja glasi: „Zaklinjem se da ću se u radu Skupštine opštine Prijepolje pridržavati Ustava, zakona i Statuta opštine Prijepolje, i da ću časno i nepristrasno vršiti dužnost odbornika, rukovodeći se interesima građana.“

### Nespojivost funkcija

Član 38.

Odbornik ne može biti zaposleni u Opštinskoj upravi i lice koje imenuje, odnosno postavlja Skupština opštine.

Ako zaposleni u Opštinskoj upravi bude izabran za odbornika, prava i obaveze po osnovu rada miruju mu dok traje njegov odbornički mandat.

Danom potvrđivanja odborničkog mandata licima koja je imenovala, odnosno postavila Skupština opštine prestaje funkcija na koju su imenovana, odnosno postavljena.

### Imunitet odbornika

Član 39.

Odbornik ne može biti pozvan na krivičnu odgovornost, pritvoren ili kažnjen zbog iznetog mišljenja ili davanja glasa na sednici Skupštine opštine i radnih tela.

### Prava i dužnosti odbornika

Član 40.

Pravo je i dužnost odbornika da učestvuje u radu Skupštine opštine i njenih radnih tela, predlaže Skupštini opštine raspravu o određenim pitanjima, predlaže radnom telu Skupštine opštine da organizuje javno slušanje o predlozima propisa i odluka o kojima odlučuje Skupština opštine, podnosi predloge odluka i drugih akata iz nadležnosti Skupštine opštine i daje amandmane na predloge propisa, postavlja pitanja vezana za rad organa Opštine i učestvuje u drugim aktivnostima Skupštine opštine.

Pravo je odbornika da bude redovno obaveštavan o pitanjima od uticaja na vršenje odborničke dužnosti, da na lični zahtev dobije od organa i službi Opštine podatke koji su mu potrebni za rad, kao i stručnu pomoć u pripremanju predloga za Skupštinu opštine.

Za blagovremeno dostavljanje obaveštenja, traženih podataka, spisa i uputstava odgovoran je sekretar Skupštine opštine, a načelnik Opštinske uprave kada se obaveštenje, traženi podatak, spis i uputstvo odnose na delokrug i rad Opštinske uprave.

Odbornik ima pravo na zaštitu mandata, uključujući i sudsku zaštitu, koja

se ostvaruje shodnom primenom zakona kojim se uređuje zaštita izbornog prava u izbornom postupku.

Prava i dužnosti odbornika bliže se određuju poslovnikom Skupštine opštine.

Odbornik ima pravo da se obraća Skupštini opštine na bosanskom jeziku i latiničnom pismu.

### Naknada za vršenje odborničke funkcije

Član 41.

Odbornici imaju pravo na naknadu za vršenje odborničke funkcije, koja se uređuje posebnom odlukom Skupštine opštine.

### Nadležnost Skupštine opštine

Član 42.

Skupština opštine, u skladu sa zakonom:

1. donosi Statut opštine i poslovnik Skupštine opštine;
2. donosi budžet i usvaja završni račun budžeta;
3. utvrđuje stope izvornih prihoda Opštine, kao i način i merila za određivanje visine lokalnih taksi i naknada;
4. donosi plan razvoja Opštine, planske dokumente javnih politika, srednjoročne planove i druge planske dokumente, u skladu sa zakonom;
5. donosi prostorni i urbanistički plan Opštine;
6. donosi propise i druge opšte akte iz nadležnosti opštine;
7. bira i razrešava lokalnog ombudsmana;
8. raspisuje opštinski referendum Opštine, izjašnjava se o predlozima sadržanim u građanskoj inicijativi i utvrđuje predlog odluke o samodoprinosu;
9. obrazuje i uređuje organizaciju i rad organizacija i službi za potrebe Opštine;
10. osniva javna preduzeća i društva kapitala za obavljanje delatnosti od opšteg interesa u skladu sa zakonom i ovim statutom, daje saglasnost na zakonom određene opšte i druge pravne akte i radnje javnog preduzeća, odnosno društva kapitala, radi zaštite opšteg interesa;

11)osniva ustanove i organizacije u oblasti, predškolskog obrazovanja i vaspitanja, osnovnog obrazovanja i kulture od značaja za opštinu i za pripadnike svih nacionalnih zajednica, socijalne zaštite, primarne zdravstvene zaštite, fizičke kulture, sporta, omladine, dečje zaštite i turizma, prati i obezbeđuje njihovo funkcionisanje.

12)imenuje i razrešava nadzorni odbor i direktora javnog preduzeća čiji je osnivač, daje saglasnost na statut javnog preduzeća i vrši druga prava osnivača u skladu sa zakonom i osnivačkim aktom;

13)imenuje i razrešava upravni odbor, nadzorni odbor i direktora ustanove, organizacije i službe čiji je osnivač i daje saglasnost na njihove statute u skladu sa zakonom;

14)razmatra i usvaja godišnje izveštaje o radu javnih preduzeća, ustanova i drugih javih službi čiji je osnivač ili većinski vlasnik opština;

15)bira i razrešava predsednika Skupštine i zamenika predsednika Skupštine;

16)postavlja i razrešava sekretara i zamenika sekretara Skupštine;

17)bira i razrešava predsednika Opštine i, na predlog predsednika Opštine, bira zamenika predsednika Opštine i članove Opštinskog veća;

18) imenuje i razrešava glavnog urbanistu;

19) postavlja i razrešava opštinskog pravobranioca;

20) usvaja Kadrovski plan;

21)uređuje uslove i način obavljanja komunalnih delatnosti, prava i obaveze korisnika komunalnih usluga, obim i kvalitet komunalnih usluga i način vršenja nadzora nad obavljanjem komunalnih delatnosti, osniva javna preduzeća za obavljanje komunalne delatnosti, odnosno poverava obavljanje tih delatnosti društvu kapitala ili preduzetniku, propisuje opšte uslove održavanja komunalnog reda i mere za njihovo sprovođenje;

22)donosi godišnje i srednjoročne programe uređivanja građevinskog zemljišta; donosi odluku o otuđenju i davanju u zakup građevinskog zemljišta u skladu sa zakonom i propisom Opštine;

23) donosi lokalnu stambenu strategiju u skladu sa Nacionalnom stambenom strategijom, akcioni plan za njeno sprovođenje i programe stambene podrške, može osnovati javnu stambenu agenciju u skladu sa zakonom, kao i pravno lice za obavljanje poslova od javnog interesa u oblasti stanovanja;

1. odlučuje o pribavljanju i raspolaganju nepokretnostima u javnoj svojini opštine, po uslovima propisanim zakonom;

25)bliže uređuje korišćenje, održavanje i upravljanje stvarima u javnoj svojini Opštine;

26)odlučuje o ulaganju stvari u javnoj svojini Opštine i prava u kapital javnog preduzeća i društva kapitala čiji je osnivač, u skladu sa zakonom;

27)odlučuje o prenosu prava korišćenja na stvarima u svojini Opštine, ustanovama, javnim agencijama i drugim organizacijama čiji je osnivač Opština;

1. odlučuje o davanju koncesije kada su javna tela i predmet koncesije u nadležnosti Opštine, daje saglasnost na koncesioni akt;
2. daje saglasnost i usvaja predlog projekta javno-privatnog partnerstva, daje saglasnost na nacrt javnog ugovora u projektu javno-privatnog partnerstva i daje ovlašćenje predsedniku Opštine da potpiše javni ugovor u ime Opštine;
3. uređuje kriterijume i postupak davanja stanova u zakup i njihove kupovine;
4. propisuje visinu zakupnine za korišćenje stambenih zgrada, stanova i garaža u javnoj svojini Opštine;
5. uređuje bliže uslove za obavljanje taksi prevoza putnika;
6. donosi programe korišćenja i zaštite prirodnih vrednosti i programe zaštite životne sredine, odnosno lokalne akcione i sanacione planove, u skladu sa strateškim dokumentima i interesima i specifičnostima Opštine i utvrđuje posebnu naknadu za zaštitu i unapređenje životne sredine;

34)donosi godišnji program zaštite, uređenja i korišćenja poljoprivrednog zemljišta;

35)donosi program razvoja turizma u skladu sa Strategijom; utvrđuje visinu boravišne takse na teritoriji Opštine;

1. donosi lokalni akcioni plan za borbu protiv korupcije na nivou Opštine i obrazuje stalno radno telo za praćenje sprovođenja lokalnog akcionog plana;
2. donosi program kontrole i smanjenja populacije napuštenih pasa i mačaka, uređuje držanje i zaštitu domaćih životinja i kućnih ljubimaca, u skladu sa zakonom;

38)donosi operativni plan za vode II reda, određuje mesto i način korišćenja vode za rekreaciju, uključujući i kupanje;

39)donosi akcioni plan za sprovođenje Nacionalne strategije za mlade na teritoriji Opštine;

40)donosi program i plan energetske efikasnosti;

41)obrazuje Štab za vanredne situacije, donosi plan i program razvoja sistema zaštite i spasavanja;

42)obrazuje robne rezerve i utvrđuje njihov obim i strukturu;

43) utvrđuje opštinske takse i druge lokalne prihode koji Opštini pripadaju po zakonu;

44)utvrđuje visinu doprinosa za uređivanje građevinskog zemljišta;

45)utvrđuje naknadu za komunalne usluge i daje saglasnost na odluku o promeni cena komunalnih usluga, u skladu sa zakonom;

46)donosi akt o javnom zaduživanju Opštine, u skladu sa zakonom kojim se uređuje javni dug;

47)propisuje radno vreme ugostiteljskih, trgovinskih i zanatskih objekata;

48)daje mišljenje o republičkom i regionalnom prostornom planu;

49)osniva stalna i povremena radna tela za razmatranje pitanja iz njene nadležnosti;

50)podnosi inicijativu za pokretanje postupka osnivanja, ukidanja ili promene teritorije Opštine;

51)daje mišljenje o zakonima kojima se uređuju pitanja od interesa za lokalnu samoupravu;

52)razmatra izveštaj o radu i daje saglasnost na program rada korisnika budžeta;

53)odlučuje o saradnji i udruživanju sa gradovima i opštinama;

54)informiše javnost o svom radu;

55)pokreće postupak za ocenu ustavnosti i zakonitosti zakona ili drugog opšteg akta Republike Srbije kojim se povređuje pravo na lokalnu samoupravu;

56) utvrđuje praznik Opštine;

57) daje saglasnost na upotrebu imena, grba i drugog obeležja Opštine;

58) uređuje postupak, uslove i kriterijume za dodeljivanje javnih priznanja i počasnih zvanja koje dodeljuje Opština i odlučuje o dodeli javnih priznanja i počasnih zvanja;

59) odlučuje o nazivima ulica, trgova, gradskih četvrti, zaselaka i drugih delova naseljenih mesta;

60) usvaja Etički kodeks ponašanja funkcionera (u daljem tekstu: Etički

kodeks);

61) donosi mere i usvaja preporuke za unapređenje ljudskih i manjinskih prava;

62) imenuje izbornu komisiju za sprovođenje izbora za odbornike skupštine opštine u skladu sa zakonom i izbornu komisiju za sprovođenje izbora za članove saveta mesnih zajednica;

63) obavlja i druge poslove utvrđene zakonom i ovim statutom.

### Kvorum za rad i odlučivanje

Član 43.

Skupština opštine odlučuje ako sednici prisustvuje većina od ukupnog broja odbornika.

Skupština opštine odlučuje većinom glasova prisutnih odbornika, ukoliko zakonom ili ovim statutom nije drukčije određeno.

Skupština opštine većinom glasova od ukupnog broja odbornika:

* 1. donosi Statut;
  2. donosi budžet i usvaja završni račun budžeta;
  3. donosi plan razvoja Opštine i strategije kojima se utvrđuju pravci delovanja Opštine u određenoj oblasti;
  4. donosi prostorni plan;
  5. donosi urbanističke planove;
  6. odlučuje o javnom zaduživanju Opštine;

7)odlučuje o saradnji i udruživanju sa drugim jedinicama lokalne samouprave i o saradnji sa jedinicama lokalne samouprave u drugim državama;

8) odlučuje o obrazovanju, području za koje se obrazuje, promeni područja i ukidanju mesnih zajednica i drugih oblika mesne samouprave;

9)odlučuje o nazivima ulica, trgova, gradskih četvrti, zaselaka i drugih delova naseljenih mesta;

1. utvrđuje praznik Opštine;
2. odlučuje o dodeli zvanja „počasni građanin“ Opštine;
3. donosi odluku o delokrugu, sastavu, izboru članova i načinu rada Saveta za međunacionalne odnose;
4. usvaja Etički kodeks;
5. odlučuje o uvođenju samodoprinosa;

15)odlučuje i u drugim slučajevima utvrđenim zakonom i ovim statutom.

### Sazivanje

Član 44.

Sednicu Skupštine opštine saziva predsednik Skupštine opštine, po potrebi, a najmanje jednom u tri meseca.

Predsednik Skupštine opštine je dužan da sednicu zakaže na zahtev predsednika Opštine, Opštinskog veća ili jedne trećine odbornika, u roku od sedam dana od dana podnošenja zahteva, tako da dan održavanja sednice bude najkasnije u roku od 15 dana od dana podnošenja zahteva.

U situacijama koje opravdavaju hitnost u sazivanju sednice, predsednik Skupštine opštine može zakazati sednicu u roku koji nije kraći od 24 časa od prijema zahteva.

Zahtev za sazivanje sednice iz stava 3. ovog člana mora da sadrži razloge koji opravdavaju hitnost sazivanja, kao i obrazloženje posledica koje bi nastupile njenim nesazivanjem.

Minimalan rok za sazivanje sednice Skupštine opštine iz stava 3. ovog člana, ne odnosi se na sazivanje sednice Skupštine opštine u uslovima proglašene vanredne situacije.

Ako predsednik Skupštine opštine ne zakaže sednicu u roku iz stava 2. ovog člana, sednicu može zakazati podnosilac zahteva, a predsedava odbornik koga odredi podnosilac zahteva.

Predsednik Skupštine opštine može odložiti sednicu koju je sazvao samo u slučaju kada ne postoji kvorum potreban za rad, a u drugim slučajevima o odlaganju sednice odlučuje Skupština opštine.

### Javnost rada

Član 45.

Sednice Skupštine opštine su javne.

Za javnost rada Skupštine opštine odgovoran je predsednik Skupštine opštine.

Pozivi i materijal za sednice Skupštine opštine dostavljaju se sredstvima informisanja radi upoznavanja javnosti.

Sednicama Skupštine opštine mogu prisustvovati predstavnici sredstava javnog informisanja, ovlašćeni predstavnici predlagača, kao i druga zainteresovana lica, u skladu sa poslovnikom Skupštine opštine.

U slučaju da ne postoji mogućnost da svi zainteresovani prisustvuju sednici Skupštine, predsednik Skupštine će odlučiti kome će omogućiti prisustvo sednici polazeći od redosleda prijavljivanja i interesa prijavljenih za tačke na dnevnom redu.

Skupština opštine može odlučiti da sednica Skupštine ne bude javna iz razloga bezbednosti i drugih razloga utvrđenih zakonom.

### Radna tela Skupštine opštine

Član 46.

Skupština opštine osniva stalna i povremena radna tela za razmatranje pitanja iz njene nadležnosti.

Radna tela daju mišljenje na predloge propisa i odluka koje donosi Skupština opštine i obavljaju druge poslove utvrđene ovim statutom i poslovnikom Skupštine opštine.

Poslovnikom Skupštine opštine utvrđuju se broj i zadaci stalnih radnih tela, izbor, prava i dužnosti predsednika i članova stalnih radnih tela, kao i druga pitanja od značaja za rad stalnih radnih tela.

Aktom o obrazovanju povremenog radnog tela utvrđuju se njegov naziv i oblast za koju se osniva, zadaci radnog tela, broj članova radnog tela, rok za izvršenje zadataka, prava i dužnosti predsednika i članova radnog tela i druga pitanja od značaja za rad radnog tela.

Radno telo Skupštine opštine ne može imati manje od tri člana.

Članovi radnih tela su odbornici Skupštine opštine i građani.

### Javno slušanje

Član 47.

Radno telo može organizovati javno slušanje o predlozima odluka i drugih propisa o kojima odlučuje Skupština opštine.

Organizovanje i sprovođenje javnog slušanja, kao i obaveštavanje predsednika Skupštine opštine i javnosti o iznetim mišljenjima i stavovima na javnom slušanju, bliže se uređuju Poslovnikom Skupštine opštine.

**Posebna radna tela Skupštine opštine**

Član 48.

Pored stalnih radnih tela predviđenih Poslovnikom Skupštine opštine, Skupština opštine može osnovati i druga posebna radna tela .

Oblast za koju se osnivaju, sastav, mandat i druga pitanja vezana za rad posebnih radnih tela iz stava 1. ovog člana, regulišu se Poslovnikom Skupštine opštine.

Uslove za rad posebnih radnih tela iz st. 1. i 2. ovog člana, kao i obavljanje stručnih i administrativno-tehničkih poslova, obezbeđuje Opštinska uprava.

### Predsednik Skupštine

Član 49.

Skupština opštine ima predsednika Skupštine.

Predsednik Skupštine organizuje rad Skupštine opštine, saziva i predsedava njenim sednicama, ostvaruje saradnju sa predsednikom Opštine i Opštinskim većem, stara se o ostvarivanju javnosti rada, potpisuje akta koja Skupština opštine donosi i obavlja druge poslove utvrđene zakonom i ovim statutom.

Predsednik Skupštine može biti na stalnom radu u Opštini.

### Izbor predsednika Skupštine

Član 50.

Predsednik Skupštine se bira iz reda odbornika, na predlog najmanje trećine odbornika, na vreme od četiri godine, tajnim glasanjem, većinom glasova od ukupnog broja odbornika Skupštine opštine.

Predlog za predsednika Skupštine se podnosi u pisanoj formi.

Odbornik može da učestvuje u predlaganju samo jednog kandidata.

Ako je predloženo više kandidata, a nijedan od predloženih kandidata ne dobije potrebnu većinu glasova, ponavlja se postupak kandidovanja i izbora.

Postupak izbora predsednika Skupštine opštine reguliše se Poslovnikom Skupštine opštine.

### Razrešenje predsednika Skupštine

Član 51.

Predsednik Skupštine može biti razrešen pre isteka mandata:

* + 1. na lični zahtev-podnošenjem ostavke,
    2. na predlog najmanje trećine odbornika.

Predlog se podnosi u pisanoj formi i mora biti obrazložen.

Razrešenje se vrši na način i po postupku koji je predviđen za njegov izbor.

U slučaju podnošenja ostavke predsedniku Skupštine prestaje funkcija danom održavanja sednice na kojoj je podneo ostavku, odnosno ako je ostavku podneo u periodu između dve sednice na prvoj narednoj sednici Skupština utvrđuje da mu je danom podnošenja ostavke prestala funkcija.

O podnetoj ostavci ne otvara se rasprava, niti se odlučuje, već se prestanak funkcije predsednika po ovom osnovu konstatuje.

### Zamenik predsednika Skupštine

Član 52.

Predsednik Skupštine ima zamenika koji ga zamenjuje u slučaju njegove odsutnosti i sprečenosti da obavlja svoju dužnost.

Zamenik predsednika Skupštine bira se i razrešava na isti način kao i predsednik Skupštine.

Ako zameniku predsednika Skupštine miruju prava iz radnog odnosa usled izbora na tu funkciju, zamenik predsednika Skupštine može biti na stalnom radu u Opštini.

### Sekretar Skupštine

Član 53.

Skupština opštine ima sekretara koji se stara o obavljanju stručnih poslova u vezi sa sazivanjem i održavanjem sednica Skupštine i njenih radnih tela i rukovodi administrativnim poslovima vezanim za njihov rad.

Sekretar Skupštine se postavlja na četiri godine, na predlog predsednika Skupštine, i može biti ponovo postavljen.

Za sekretara Skupštine opštine može biti postavljeno lice koje ima stečeno visoko obrazovanje iz naučne oblasti pravne nauke na osnovnim akademskim studijama u obimu od najmanje 240 ESPB bodova, master akademskim studijama, specijalističkim akademskim studijama, specijalističkim strukovnim studijama, odnosno na osnovnim studijama u trajanju od najmanje četiri godine ili specijalističkim studijama na fakultetu, sa položenim stručnim ispitom za rad u organima uprave i radnim iskustvom od najmanje tri godine.

Skupština opštine može, na obrazložen predlog predsednika Skupštine, razrešiti sekretara i pre isteka mandata.

Sekretar ima zamenika koji ga zamenjuje u slučaju njegove odsutnosti.

Zamenik sekretara Skupštine opštine postavlja se i razrešava na isti način i pod istim uslovima kao i sekretar.

Sekretar Skupštine je odgovoran za blagovremeno dostavljanje podataka, spisa i isprava, kada to zahteva nadležni organ Republike koji vrši nadzor nad radom i aktima Skupštine opštine.

### Poslovnik Skupštine

Član 54.

Način pripreme, vođenje i rad sednice Skupštine opštine i njenih radnih tela i druga pitanja vezana za njihov rad uređuju se poslovnikom Skupštine.

Poslovnik donosi Skupština opštine većinom od ukupnog broja odbornika.

### Izvršni organi Opštine

**Izvršni organi**

Član 55.

Izvršni organi Opštine su predsednik Opštine i Opštinsko veće.a) Predsednik Opštine

**Izbor predsednika**

**i zamenika predsednika Opštine**

Član 56.

Predsednika Opštine bira Skupština opštine, iz reda odbornika, na vreme od četiri godine, tajnim glasanjem, većinom glasova od ukupnog broja odbornika Skupštine opštine.

Predsednik Opštine ima zamenika koji ga zamenjuje u slučaju njegove odsutnosti i sprečenosti da obavlja svoju dužnost.

Predsednik Skupštine opštine predlaže kandidata za predsednika Opštine.

Kandidat za predsednika Opštine predlaže kandidata za zamenika predsednika Opštine iz reda odbornika koga bira Skupština opštine na isti način kao predsednika Opštine.

### Nespojivost funkcija

Član 57.

Predsedniku Opštine i zameniku predsednika Opštine izborom na ove funkcije prestaje mandat odbornika u Skupštini opštine.

Predsednik Opštine i zamenik predsednika Opštine na stalnom su radu u Opštini.

### Nadležnost

Član 58.

Predsednik Opštine:

1. predstavlja i zastupa Opštinu;
2. predlaže način rešavanja pitanja o kojima odlučuje Skupština opštine;
3. naredbodavac je za izvršenje budžeta;
4. usvaja izveštaje o izvršenju budžeta Opštine i dostavlja ih Skupštini opštine;
5. organizuje inspekciju korišćenja budžetskih sredstava i internu reviziju;
6. osniva budžetski fond i utvrđuje program korišćenja sredstava budžetskog fonda, u skladu sa zakonom;
7. usmerava i usklađuje rad Opštinske uprave;
8. predstavlja Opštinsko veće, saziva i vodi njegove sednice;
9. donosi pojedinačne akte za koje je ovlašćen zakonom, ovim statutom ili odlukom Skupštine opštine;

9) daje prethodnu saglasnost nosiocima prava korišćenja na stvarima u javnoj svojini Opštine (mesnim zajednicama, ustanovama i drugim organizacijama) za davanje u zakup tih stvari;

10) vrši raspored službenih zgrada i poslovnih prostorija u javnoj svojini Opštine;

11) odlučuje o pribavljanju i raspolaganju pokretnim stvarima u javnoj svojini Opštine;

1. donosi rešenje o otuđenju i davanju u zakup građevinskog zemljišta u javnoj svojini Opštine u skladu sa zakonom, drugim propisima i programom korišćenja građevinskog zemljišta ;

13) zaključuje ugovore u ime Opštine na osnovu odluka o pribavljanju i raspolaganju nepokretnostima u javnoj svojini, davanja u zakup i otuđenja građevinskog zemljišta i druge ugovore, na osnovu ovlašćenja iz zakona, statuta i odluka Skupštine opštine;

14) komandant je Opštinskog štaba za vanredne situacije po položaju, donosi odluku o proglašenju i o ukidanju vanredne situacije na predlog Opštinskog štaba za vanredne situacije**;**

15)donosi odluku o proglašenju dana žalosti u Opštini;

16)informiše javnost o svom radu;

17)podnosi žalbu Ustavnom sudu Republike Srbije ako se pojedinačnim aktom ili radnjom državnog organa ili organa Opštine onemogućava vršenje nadležnosti Opštine;

18)obrazuje stručna savetodavna radna tela za pojedine poslove iz svoje nadležnosti;

19)postavlja i razrešava pomoćnike predsednika opštine;

20) donosi akta iz nadležnosti Skupštine opštine u slučaju ratnog stanja ili elementarnih nepogoda, s tim što je dužan da ih podnese na potvrdu Skupštini čim ona bude u mogućnosti da se sastane;

21)vrši i druge poslove utvrđene zakonom, ovim statutom i drugim aktima Opštine.

Predsednik Opštine je odgovoran za blagovremeno dostavljanje podataka, spisa i isprava, kada to zahteva nadležni organ Republike koji vrši nadzor nad radom i aktima izvršnih organa Opštine.

### Pomoćnici predsednika Opštine

Član 59.

Predsednik Opštine može da ima dva pomoćnika koji obavljaju poslove iz pojedinih oblasti (ekonomski razvoj, urbanizam, primarna zdravstvena zaštita, zaštita životne sredine, turizam, poljoprivreda, komunalne delatnosti, razvoj mesnih zajednica i dr.).

Pomoćnici predsednika Opštine pokreću inicijative, predlažu projekte i daju mišljenja u vezi sa pitanjima koja su od značaja za razvoj Opštine u oblastima za koje su postavljeni i vrše i druge poslove po nalogu predsednika Opštine.

Predsednik Opštine postavlja i razrešava pomoćnike, koji obavljaju poslove najduže dok traje dužnost predsednika opštine.

Pomoćnici predsednika Opštine postavljaju se u Kabinetu predsednika Opštine.

### b) Opštinsko veće

**Sastav i izbor**

Član 60.

kao i

Opštinsko veće čine predsednik Opštine, zamenik predsednika Opštine,

šest članova Opštinskog veća.

Predsednik Opštine je predsednik Opštinskog veća.

Zamenik predsednika Opštine je član Opštinskog veća po funkciji.

Članove Opštinskog veća bira Skupština opštine, na period od četiri

godine, tajnim glasanjem, većinom od ukupnog broja odbornika.

Kandidate za članove Opštinskog veća predlaže kandidat za predsednika Opštine, odnosno predsednik opštine.

Kada odlučuje o izboru predsednika Opštine, Skupština opštine istovremeno i objedinjeno odlučuje o izboru zamenika predsednika Opštine i članova Opštinskog veća.

Članovi Opštinskog veća mogu biti na stalnom radu u Opštini.

### Nespojivost funkcija

Član 61.

Članovi Opštinskog veća ne mogu istovremeno biti i odbornici, a mogu biti zaduženi za jedno ili više određenih područja iz nadležnosti Opštine.

Odborniku koji bude izabran za člana Opštinskog veća prestaje odbornički mandat.

### Nadležnost

Član 62.

Opštinsko veće:

1. predlaže Statut, budžet i druge odluke i akte koje donosi Skupština;
2. neposredno izvršava i stara se o izvršavanju odluka i drugih akata Skupštine opštine;
3. donosi odluku o privremenom finansiranju u slučaju da Skupština opštine ne donese budžet pre početka fiskalne godine;
4. vrši nadzor nad radom Opštinske uprave, poništava ili ukida akte Opštinske uprave koji nisu u saglasnosti sa zakonom, statutom i drugim opštim aktom ili odlukom koje donosi Skupština opštine;
5. rešava u upravnom postupku u drugom stepenu o pravima i obavezama građana, preduzeća i ustanova i drugih organizacija u upravnim stvarima iz nadležnosti Opštine;
6. predlaže akte o pribavljanju i raspolaganju nepokretnostima u javnoj svojini opštine;
7. prati realizaciju programa poslovanja i vrši koordinaciju rada javnih preduzeća čiji je osnivač Opština;
8. podnosi tromesečni izveštaj o radu javnih preduzeća Skupštini opštine, radi daljeg izveštavanja u skladu sa zakonom kojim se uređuje pravni položaj javnih preduzeća;
9. predlaže akta koje donosi Skupština opštine radi zaštite opšteg interesa u javnom preduzeću i društvu kapitala čiji je osnivač Opština;
10. odlučuje rešenjem o upotrebi sredstava tekuće i stalne budžetske rezerve;
11. stara se o izvršavanju poverenih nadležnosti iz okvira prava i dužnosti Republike;
12. postavlja i razrešava načelnika Opštinske uprave;
13. donosi Plan odbrane Opštine koji je sastavni deo Plana odbrane Republike Srbije, usklađuje pripreme za odbranu pravnih lica u delatnostima iz nadležnosti Opštine sa Planom odbrane Republike Srbije, donosi odluku o organizovanju i funkcionisanju civilne zaštite i jedinica opšte namene;
14. donosi Procenu ugroženosti i Plan zaštite i spasavanja u vanrednim situacijama i Plan zaštite od udesa;
15. obrazuje žalbenu komisiju;
16. obrazuje stručna savetodavna radna tela za pojedine poslove iz svoje

nadležnosti;

1. daje saglasnost na opšte akte kojima se uređuju broj i struktura zaposlenih u ustanovama koje se finansiraju iz budžeta Opštine i na broj i strukturu zaposlenih i drugih lica koja se angažuju na ostvarivanju programa ili dela programa korisnika budžeta Opštine;
2. donosi poslovnik o radu na predlog predsednika opštine i informiše javnost o svom radu Opštine;
3. vrši i druge poslove, u skladu sa zakonom.

Odluku iz tačke 3) ovog člana, Opštinsko veće donosi većinom glasova od ukupnog broja članova Opštinskog veća.

### Položaj predsednika Opštine u Opštinskom veću

Član 63.

Predsednik Opštine predstavlja Opštinsko veće, saziva i vodi njegove sednice.

Predsednik Opštine je odgovoran za zakonitost rada Opštinskog veća.

Predsednik Opštine je dužan da obustavi od primene odluku Opštinskog veća za koju smatra da nije saglasna zakonu.

### Kvorum za rad i odlučivanje

Član 64.

Opštinsko veće može da odlučuje ako sednici prisustvuje većina od ukupnog broja njegovih članova.

Opštinsko veće odlučuje većinom glasova prisutnih članova.

Opštinsko veće odlučuje većinom glasova od ukupnog broja članova, kada:

* utvrđuje predlog statuta Opštine;
* utvrđuje predlog odluke o budžetu i završnom računu Opštine;
* donosi odluku o privremenom finansiranju u slučaju da Skupština opštine ne

donese budžet pre početka fiskalne godine;

* donosi Poslovnik o radu;
* kada odlučuje o postavljenju i razrešenju načelnika Opštinske uprave,
* odlučuje u drugim slučajevima utvrđenim poslovnikom Opštinskog veća;

### Poslovnik Opštinskog veća

Član 65.

Organizacija, način rada i odlučivanja Opštinskog veća, detaljnije se uređuju njegovim poslovnikom, u skladu sa zakonom i ovim statutom.

### Podnošenje izveštaja Skupštini opštine

Član 66.

Predsednik Opštine i Opštinsko veće dužni su da redovno izveštavaju Skupštinu opštine, po sopstvenoj inicijativi ili na njen zahtev, a najmanje jednom godišnje, o izvršavanju odluka i drugih akata Skupštine opštine.

### Razrešenje i ostavka predsednika Opštine

Član 67.

Predsednik Opštine može biti razrešen pre isteka vremena na koje je biran, na obrazložen predlog najmanje trećine odbornika, na isti način na koji je izabran.

O predlogu za razrešenje predsednika Opštine mora se raspravljati i odlučivati u roku od 15 dana od dana dostavljanja predloga predsedniku Skupštine opštine, uz primenu minimalnog roka za sazivanje sednice iz člana

1. st. 3. i 5. ovog statuta.

Ako Skupština ne razreši predsednika Opštine, odbornici koji su podneli predlog za razrešenje ne mogu ponovo predložiti razrešenje predsednika Opštine pre isteka roka od šest meseci od odbijanja prethodnog predloga.

Predsednik opštine može podneti ostavku.

O podnetoj ostavci predsednika Opštine, predsednik Skupštine opštine obaveštava odbornike na početku prve naredne sednice Skupštine.

### Dejstvo razrešenja i ostavke predsednika Opštine

Član 68.

Razrešenjem, odnosno ostavkom predsednika Opštine prestaje mandat zamenika predsednika Opštine i Opštinskog veća.

### Razrešenje i ostavka zamenika predsednika Opštine, odnosno člana Opštinskog veća

Član 69.

Zamenik predsednika Opštine, odnosno član Opštinskog veća, može biti razrešen pre isteka vremena na koje je biran, na predlog predsednika Opštine ili najmanje jedne trećine odbornika, na isti način na koji je izabran.

Predsednik Opštine je dužan da istovremeno sa predlogom za razrešenje zamenika predsednika Opštine ili člana Opštinskog veća, Skupštini opštine podnese predlog za izbor novog zamenika predsednika Opštine ili člana Opštinskog veća, koja istovremeno donosi odluku o razrešenju i o izboru.

U slučaju da Skupština opštine razreši zamenika predsednika Opštine ili člana Opštinskog veća na predlog jedne trećine odbornika, predsednik opštine je dužan da na prvoj narednoj sednici Skupštine opštine podnese predlog za izbor novog zamenika predsednika Opštine, odnosno člana Opštinskog veća.

O podnetoj ostavci zamenika predsednika Opštine ili člana Opštinskog veća, predsednik Skupštine opštine obaveštava odbornike na početku prve naredne sednice Skupštine opštine**.**

U slučaju iz stava 4. ovog člana, predsednik Opštine je dužan da na narednoj sednici Skupštine opštine podnese predlog za izbor novog zamenika predsednika Opštine, odnosno člana Opštinskog veća.

### Vršenje tekućih poslova po prestanku mandata zbog razrešenja ili ostavke

Član 70.

Predsednik Opštine, zamenik predsednika Opštine ili član Opštinskog veća koji su razrešeni ili su podneli ostavku, ostaju na dužnosti i vrše tekuće poslove, do izbora novog predsednika Opštine, zamenika predsednika Opštine ili člana Opštinskog veća.

### Prestanak mandata izvršnih organa Opštine zbog prestanka mandata Skupštine

Član 71.

Prestankom mandata Skupštine opštine prestaje mandat predsedniku Opštine i Opštinskom veću, s tim da oni vrše tekuće poslove iz svoje nadležnosti do stupanja na dužnost novog predsednika Opštine i Opštinskog veća, odnosno predsednika i članova privremenog organa ako je Skupštini mandat prestao zbog raspuštanja Skupštine.

### Opštinska uprava

**Opštinska uprava**

Član 72.

Upravne poslove u okviru prava i dužnosti Opštine i određene stručne i administrativno-tehničke poslova za potrebe Skupštine opštine, predsednika Opštine i Opštinskog veća, vrši Opštinska uprava.

### Nadležnost

Član 73.

Opštinska uprava:

1. priprema nacrte propisa i drugih akta koje donosi Skupština opštine, predsednik Opštine i Opštinsko veće;
2. izvršava odluke i druge akte Skupštine opštine, predsednika Opštine i Opštinskog veća;
3. rešava u upravnom postupku u prvom stepenu o pravima i dužnostima građana, preduzeća, ustanova i drugih organizacija u upravnim stvarima iz nadležnosti Opštine;
4. obavlja poslove upravnog nadzora nad izvršavanjem propisa i drugih opštih akata Skupštine opštine;
5. izvršava zakone i druge propise čije je izvršavanje povereno Opštini;
6. vodi zakonom propisane evidencije i stara se o njihovom održavanju;
7. obavlja stručne i administrativno-tehničke poslove za potrebe rada Skupštine opštine, predsednika Opštine i Opštinskog veća;
8. pruža pomoć mesnoj zajednici u obavljanju administrativno-tehničkih i finansijsko-materijalnih poslova;
9. dostavlja izveštaj o svom radu na izvršenju poslova iz nadležnosti Opštine i poverenih poslova, predsedniku Opštine, Opštinskom veću i Skupštini opštine, po potrebi, a najmanje jednom godišnje.

### Načela delovanja opštinske uprave

Član 74.

Opštinska uprava postupa prema pravilima struke, nepristrasno i politički neutralno i dužna je da svakom omogući jednaku pravnu zaštitu u ostvarivanju prava, obaveza i pravnih interesa.

Opštinska uprava dužna je da građanima omogući brzo i delotvorno ostvarivanje njihovih prava i pravnih interesa.

Opštinska uprava dužna je da građanima daje potrebne podatke i obaveštenja i pruža pravnu pomoć.

Opštinska uprava dužna je da sarađuje sa građanima i da poštuje ličnost i dostojanstvo građana.

Kada organi Opštine rešavaju o pravima, obavezama ili pravnim interesima fizičkog ili pravnog lica, odnosno druge stranke, Opštinska uprava po službenoj dužnosti vrši uvid, pribavlja i obrađuje podatke iz evidencija, odnosno registara koje u skladu sa posebnim propisima vode državni organi, organi teritorijalne autonomije, jedinica lokalne samouprave i imaoci javnih ovlašćenja, u skladu sa zakonom.

Uvid, pribavljanje i obrada podataka iz evidencija, odnosno registara koji se vode u elektronskom obliku u postupku iz stava 5. ovog člana, vrši se putem informacionog sistema koji obezbeđuje sigurnost i zaštitu podataka o ličnosti.

U postupku iz stava 5. ovog člana Opštinska uprava može vršiti uvid, pribavljati i obrađivati samo one podatke koji su zakonom ili posebnim propisom utvrđeni kao neophodni za rešavanje o određenom pravu, obavezi ili pravnom interesu stranke.

### Organizacija Opštinske uprave

Član 75.

Opštinska uprava obrazuje se kao jedinstveni organ.

U Opštinskoj upravi obrazuju se unutrašnje organizacione jedinice za vršenje srodnih upravnih, stručnih i drugih poslova.

### Rukovođenje

Član 76.

Opštinskom upravom rukovodi načelnik.

Za načelnika Opštinske uprave može biti postavljeno lice koje ima stečeno visoko obrazovanje iz naučne oblasti pravne nauke na osnovnim akademskim studijama u obimu od najmanje 240 ESPB bodova, master akademskim studijama, specijalističkim akademskim studijama, specijalističkim strukovnim studijama, odnosno na osnovnim studijama u trajanju od najmanje četiri godine ili specijalističkim studijama na fakultetu, najmanje pet godina radnog iskustva u struci i položen državni stručni ispit za rad u organima državne uprave.

### Postavljenje načelnika

**i zamenika načelnika Opštinske uprave**

Član 77.

Načelnika Opštinske uprave postavlja Opštinsko veće, na osnovu javnog oglasa, na pet godina.

Načelnik Opštinske uprave ima zamenika koji ga zamenjuje u slučaju njegove odsutnosti i sprečenosti da obavlja svoju dužnost.

Zamenik načelnika Opštinske uprave se postavlja na isti način i pod istim uslovima kao načelnik.

Rukovodioce organizacionih jedinica u upravi raspoređuje načelnik Opštinske uprave.

### Odgovornost načelnika

Član 78.

Načelnik za svoj rad i rad Opštinske uprave odgovara Opštinskom veću.

### Uređenje Opštinske uprave

Član 79.

Odluku o Opštinskoj upravi donosi Skupština opštine na predlog Opštinskog veća.

Pravilnik o unutrašnjem uređenju i sistematizaciji Opštinske uprave, posebnih organa, službi i organizacija objedinjuje načelnik Opštinske uprave i dostavlja Opštinskom veću na usvajanje.

### Ovlašćenja u vršenju upravnog nadzora

Član 80.

Opštinska uprava u obavljanju upravnog nadzora može:

1. naložiti rešenjem izvršenje mera i radnji u određenom roku;
2. izreći novčanu kaznu;
3. podneti prijavu nadležnom organu za učinjeno krivično delo ili privredni prestup i podneti zahtev za pokretanje prekršajnog postupka;
4. izdati privremeno naređenje, odnosno zabranu;
5. obavestiti drugi organ, ako postoje razlozi, za preduzimanje mera za koje je taj organ nadležan;
6. preduzeti i druge mere za koje je ovlašćena zakonom, propisom ili opštim aktom.

Ovlašćenja i organizacija za obavljanje poslova iz stava 1. ovog člana, bliže se uređuju odlukom Skupštine opštine.

### Primena propisa o upravnom postupku

Član 81.

U postupku pred Opštinskom upravom, u kome se rešava o pravima, obavezama i interesima građana i pravnih lica, primenjuju se propisi o upravnom postupku.

### Sukob nadležnosti

Član 82.

Opštinsko veće rešava sukob nadležnosti između Opštinske uprave i drugih preduzeća, ustanova i organizacija kad na osnovu odluke Skupštine opštine odlučuju o pojedinim pravima građana, pravnih lica ili drugih stranaka.

Načelnik Opštinske uprave rešava sukob nadležnosti između unutrašnjih organizacionih jedinica.

### Uslovi za obavljanje upravnih poslova

Član 83.

Poslove Opštinske uprave koji se odnose na ostvarivanje prava, obaveza i interesa građana i pravnih lica mogu obavljati lica koja imaju propisanu školsku spremu, položen stručni ispit za rad u organima državne uprave i odgovarajuće radno iskustvo, u skladu sa zakonom i drugim propisom.

### Izuzeće

Član 84.

O izuzeću načelnika Opštinske uprave rešava Opštinsko veće. O izuzeću službenog lica u Opštinskoj upravi rešava načelnik.

**Glavni urbanista**

Član 85.

Skupština opštine imenuje glavnog urbanistu u skladu sa zakonom, na period od četiri godine.

Glavni urbanista koordinira izradu planskih dokumenata i vrši koordinaciju rada između organa nadležnog za poslove urbanizma i javnih preduzeća i drugih institucija uključenih u postupke izrade i donošenja planskih dokumenata.

Glavni urbanista može biti lice sa stečenim visokim obrazovanjem, odnosno smerom na akademskim studijama drugog stepena (diplomske akademske studije - master, specijalističke akademske studije, specijalističke strukovne studije), odnosno na osnovnim akademskim studijama u trajanju od najmanje pet godina u oblasti arhitekture i odgovarajućom licencom izdatom u skladu sa zakonom i najmanje deset godina radnog iskustva u oblasti urbanističkog planiranja i arhitekture.

Glavni urbanista je po funkciji predsednik komisije za planove.

Glavni urbanista dostavlja godišnje izveštajee Skupštini opštine o stanju u prostoru.

Posebnom odlukom Skupštine opštine bliže će se urediti položaj, ovlašćenja, kao i prava i dužnosti glavnog urbaniste.

### 4.Opštinsko pravobranilaštvo

Član 86.

Poslove pravne zaštite imovinskih prava i interesa Opštine obavlja Opštinsko pravobranilaštvo.

Obrazovanje, uređenje i organizacija, kao i druga pitanja od značaja za rad Opštinskog pravobranilaštva, utvrđuju se odlukom Skupštine opštine u skladu sa osnovama za uređenje i organizaciju pravobranilaštva propisanih zakonom.

### NEPOSREDNO UČEŠĆE GRAĐANA U OSTVARIVANjU LOKALNE SAMOUPRAVE

**Oblici neposrednog učešća građana**

Član 87.

Građani Opštine neposredno učestvuju u ostvarivanju poslova Opštine pu- tem građanske inicijative, zbora građana i referendumom.

### Građanska inicijativa

Član 88.

Građani putem građanske inicijative predlažu Skupštini opštine dono- šenje akta kojim će se urediti određeno pitanje iz nadležnosti Opštine, pro- menu statuta ili drugih akata i raspisivanje referenduma u skladu sa zakonom.

Opštinska uprava je dužna da građanima pruži stručnu pomoć prilikom formulisanja predloga sadržanog u građanskoj inicijativi.

Građanska inicijativa punovažno je pokrenuta ako je lista potpisnika gra- đanske inicijative sastavljena u skladu sa zakonom i ako je istu potpisalo 5% od ukupnog broja građana sa biračkim pravom.

O predlogu iz stava 1. ovoga člana, Skupština opštine je dužna da održi raspravu i da dostavi obrazložen odgovor građanima u roku od 60 dana od dana dobijanja predloga.

### Zbor građana

Član 89.

Zbor građana raspravlja i daje predloge o pitanjima iz nadležnosti organa Opštine.

### Sazivanje zbora

Član 90.

Zbor građana saziva se za naseljeno mesto ili deo naseljenog mesta, koji može biti: zaselak, ulica, deo gradskog naselja, područje mesne zajednice ili drugog oblika mesne samouprave.

Zbor građana saziva predsednik Opštine, predsednik Skupštine opštine, ovlašćeni predstavnik mesne zajednice ili drugog oblika mesne samouprave, najmanje 50 građana sa prebivalištem na području za koje se zbor saziva i najmanje jedna četvrtina odbornika, najmanje osam dana pre dana održavanja.

Opštinska uprava je dužna da pruži pomoć sazivaču u sazivanju i pripremanju održavanja zbora građana.

Predlog za sazivanje zbora može uputiti organ Opštine nadležan za odlučivanje o pitanju koje se razmatra na zboru.

O sazvanom zboru, građani se obaveštavaju isticanjem akta o sazivanju zbo- ra na internet prezentaciji Opštine, na oglasnoj tabli Opštine, preko sredsta- va informisanja ili na drugi uobičajen način.

Sazivač je obavezan da obavesti Opštinsku upravu o održavanju zbora.

### Rad zbora i utvrđivanje stavova zbora

Član 91.

Zborom građana predsedava sazivač ili lice koje on ovlasti.

Zbor građana razmatra predloge i zauzima stavove o njima ako mu prisustvuje 5% građana sa biračkim pravom sa područja za koje je zbor sazvan.

Pravo učešća u razmatranju pitanja, pokretanju inicijativa i predlaganju pojedinih rešenja, imaju svi punoletni građani Opštine.

Pravo odlučivanja na zboru građana imaju i građani čije je prebivalište ili imovina na području za koje je zbor sazvan.

Odluke na zboru građana se donose većinom prisutnih građana sa pravom odlučivanja.

Opštinska uprava dužna je da pruži stručnu pomoć građanima prilikom formulisanja predloga, odnosno zahteva zbora građana, a pre njihovog upućivanja nadležnim organima Opštine.

Način rada i način utvrđivanja stavova zbora uređuju se odlukom Skupštine opštine.

### Postupanje nadležnog organa Opštine po održanom zboru

Član 92.

Organi Opštine dužni su da u roku od 60 dana od dana održavanja zbora građana, razmotre zahteve i predloge građana, zauzmu stav o njima, odnosno donesu odgovarajuću odluku ili meru i o tome obaveste građane.

### Referendum

Član 93.

Skupština opštine može na sopstvenu inicijativu, većinom glasova od ukupnog broja odbornika, da raspiše referendum o pitanjima iz svoje nadležnosti.

Skupština opštine dužna je da raspiše referendum o pitanju iz svoje nadležnosti na zahtev građana Opštine.

Zahtev građana iz stava 2. ovog člana punovažan je ako je lista potpisnika zahteva sastavljena u skladu sa zakonom i ako je istu potpisalo najmanje 10% građana sa biračkim pravom na teritoriji Opštine.

Odluka putem referenduma doneta je ako se za nju izjasnila većina građana sa biračkim pravom na teritoriji Opštine koja je glasala, pod uslovom da je gla- salo više od polovine ukupnog broja građana sa biračkim pravom na teritoriji Opštine.

Odluka doneta na referendumu je obavezna, a Skupština opštine je ne može staviti van snage, niti izmenama i dopunama menjati njenu suštinu u periodu od godinu dana od dana donošenja odluke.

### VI.DRUGI OBLICI UČEŠĆA GRAĐANA U POSLOVIMA OPŠTINE

**Savet za razvoj opštine**

Član 94.

Osniva se Savet za razvoj opštine kao samostalno radno telo. Savet za razvoj opštine:

1. inicira utvrđivanje prioriteta u oblasti razvoja Opštine;
2. učestvuje u izradi strateških i pojedinačnih planova razvoja u oblastima od značaja za razvoj Opštine;
3. podstiče razvoj i prati partnerstva između Opštine i nadležnih organa i organizacija, mesnih zajednica i udruženja građana, u cilju stvaranja i sprovođenja razvojnih projekata;
4. inicira i učestvuje u utvrđivanju lokalne politike i mera u socijalnoj zaštiti, obrazovanju, zdravstvenoj zaštiti, zapošljavanju, održivom razvoju, kao i u drugim oblastima od značaja za razvoj Opštine;
5. predlaže modele finansiranja aktivnosti u oblasti socijalne politike, obrazovanja, zdravstvene zaštite, zapošljavanja, održivog razvoja, kao i u drugim oblastima od značaja za razvoj Opštine;
6. inicira pripremu projekata ili učešće u programima ili projektima u cilju unapređenja usluga i obezbeđenja prava građana, koja su u nadležnosti Opštine;
7. prati i daje mišljenje o realizaciji strateških i pojedinačnih planova razvoja Opštine;
8. daje mišljenje o predlozima razvojnih projekata u opštini koji se delimično ili potpuno finansiraju iz budžeta opštine, prati njihovo ostvarivanje i daje svoje mišljenje o tome, nadležnom organu Opštine;
9. na osnovu odluke nadležnog organa Opštine učestvuje u partnerskim programima i projektima koje sprovodi Opština sa republičkim i
10. pokrajinskim organima i ustanovama, jedinicama lokalne samouprave i domaćim i međunarodnim organizacijama i partnerima.

### Sastav i mandat

**Saveta za razvoj opštine**

Član 95.

Savet za razvoj opštine ima 15 članova

Članovi Saveta za razvoj opštine biraju se na period od četiri godine, a po isteku mandata mogu biti ponovo izabrani.

Članove Saveta za razvoj opštine bira Skupština opštine iz reda građana i stručnjaka u oblastima od značaja za lokalnu samoupravu, na predlog predsednika Opštine, Opštinskog veća, odborničkih grupa, mesnih zajednica, udruženja građana, strukovnih i profesionalnih udruženja ili javnih službi Opštine, vodeći računa o ravnopravnosti polova i zastupljenosti pripadnika nacionalnih manjina.

Za člana Saveta za razvoj opštine može biti izabran kandidat koji ispunjava najmanje jedan od sledećih uslova:

1. dokazanu stručnost i dugogodišnje angažovanje na unapređenju Opštine u pitanjima od značaja za razvoj Opštine;
2. aktivno učešće u većem broju realizovanih aktivnosti *–* projekata od važnosti za Opštinu;
3. višegodišnje iskustvo i dokazanu stručnost u profesionalnom radu u ustanovama i organizacijama i udruženjima građana u oblastima od značaja za Opštinu, kao što su: lokalni ekonomski razvoj, turizam, poljoprivreda, komunalna infrastruktura i urbanistički razvoj, kultura, prosveta, zdravstvena i socijalna zaštita i dr.

### Način rada Saveta za razvoj opštine

Član 96.

Predsednik Saveta za razvoj opštine organizuje rad Saveta za razvoj opštine, saziva i predsedava sednicama, ostvaruje saradnju sa organima Opštine, i obavlja druge poslove utvrđene poslovnikom Saveta za razvoj opštine.

Predsednika Saveta za razvoj opštine biraju članovi Saveta za razvoj opštine u skladu sa poslovnikom Saveta za razvoj opštine.

Sednice Saveta za razvoj opštine saziva predsednik Saveta najmanje jednom u tri meseca ili na pisani zahtev organa Opštine ili jedne trećine članova Saveta za razvoj opštine u roku od 15 dana od dana podnošenja zahteva.

Stručne i administrativne poslove u vezi sa radom Saveta za razvoj opštine obavlja Opštinska uprava.

Sredstva za rad Saveta obezbeđuju se iz budžeta Opštine, a mogu se obezbeđivati i iz drugih izvora, u skladu sa zakonom.

Način rada Saveta za razvoj opštine bliže se uređuje poslovnikom Saveta za razvoj opštine.

### Javna rasprava

Član 97.

Javna rasprava predstavlja skup različitih aktivnosti, preduzetih u unapred predviđenom vremenskom okviru, u cilju pribavljanja predloga i stavova građana o nacrtu nekog akta.

Javna rasprava obavezno uključuje organizovanje najmanje jednog otvorenog sastanka predstavnika nadležnih organa Opštine, odnosno javnih službi sa zainteresovanim građanima, predstavnicima udruženja građana i sredstava javnog obaveštavanja (okrugli stolovi, tribine, prezentacije i sl.) i prikupljanje predloga, sugestija i mišljenja građana i ostalih učesnika u javnoj raspravi u pisanoj ili elektronskoj formi.

Organ nadležan za organizovanje javne rasprave je dužan da građanima iz svih delova Opštine omogući učešće u javnoj raspravi.

Način i postupak organizovanja i sprovođenja javne rasprave bliže se uređuje posebnom odlukom Skupštine opštine.

### Objavljivanje otpočinjanja rada na pripremi propisa

Član 98.

Nadležni organ Opštine je dužan da na internet prezentaciji Opštine, odnosno na drugi primeren način obavesti javnost da je otpočeo rad na pripremi propisa koje donosi skupština.

### Obavezna javna rasprava

Član 99.

Organi Opštine dužni su da održe javnu raspravu:

* 1. u postupku pripreme statuta;
  2. u postupku pripreme budžeta Opštine (u delu planiranja investicija);
  3. u postupku pripreme strateških planova razvoja;
  4. u postupku utvrđivanja stopa izvornih prihoda Opštine;
  5. u postupku pripreme prostornih i urbanističkih planova;
  6. u drugim slučajevima predviđenim zakonom i statutom Opštine.

Javna rasprava iz stava 1. ovog člana sprovodi se o nacrtu akta (odluke, plana i drugog akta u pripremi), a može se sprovesti i ranije na predlog organa nadležnog za pripremu i utvrđivanje nacrta.

Javnu raspravu iz stava 1. ovog člana organizuje Opštinska uprava na način i u vreme koje predloži organ nadležan za utvrđivanje nacrta, ako ovim statutom ili posebnom odlukom iz člana 97. stav 4. ovog statuta nije drugačije određeno.

### Javna rasprava na osnovu predloga, odnosno zahteva

Član 100.

Javna rasprava može se sprovesti u postupku donošenja drugih opštih akata iz nadležnosti Skupštine opštine, na osnovu zahteva predlagača opšteg akta, jedne trećine odbornika ili predloga 100 građana.

Radi sprovođenja javne rasprave, predlog građana je potrebno da svojim potpisima podrži najmanje 100 građana sa biračkim pravom na teritoriji Opštine.

Prikupljanje potpisa građana za sprovođenje javne rasprave iz stava 1. ovog člana, sprovodi se u skladu sa propisima koji uređuju građansku inicijativu.

Nadležno radno telo Skupštine opštine odlučuje po primljenom predlogu, odnosno zahtevu iz stava 1. ovog člana.

Ukoliko nadležno radno telo Skupštine opštine prihvati predlog, odnosno zahtev iz stava 1. ovog člana, Opštinska uprava organizuje javnu raspravu, po pravilu, na način i u vreme koje je u tim podnescima predloženo.

### Organizovanje javne rasprave

Član 101.

Opštinska uprava organizuje javnu raspravu, određuje način sprovođenja, mesto i vreme trajanja javne rasprave.

Vreme trajanja javne rasprave ne može biti kraće od 15 dana.

Opštinska uprava upućuje javni poziv građanima, udruženjima, stručnoj i ostaloj javnosti, za učešće u javnoj raspravi.

Javni poziv za učešće na javnoj raspravi, objavljuje se na internet prezentaciji Opštine i na drugi pogodan način. Uz javni poziv obavezno se objavljuje program sprovođenja javne rasprave, kao i nacrt akta koji je predmet javne rasprave.

Opštinska uprava može uputiti poziv za učešće na javnoj raspravi određenim pojedincima, predstavnicima organa, organizacija i udruženja za koje smatra da su zainteresovani za akt koji se razmatra.

O toku javne rasprave sačinjava se izveštaj koji sadrži sve predloge i sugestije iznete u javnoj raspravi, kao i stavove organa nadležnog za pripremu predloga akta o podnetim predlozima i sugestijama sa obrazloženjem razloga za njihovo prihvatanje, odnosno neprihvatanje.

Izveštaj iz stava 5. ovog člana objavljuje se na internet prezentaciji Opštine i na drugi pogodan način.

### Utvrđivanje predloga akta posle spovedene rasprave

Član 102.

Organ nadležan za utvrđivanje predloga akta o kojem je sprovedena javna rasprava, dužan je da prilikom utvrđivanja predloga akta vodi računa o sugestijama i predlozima datim u javnoj raspravi.

### VII. MESNA SAMOUPRAVA

**Oblici mesne samouprave**

Član 103.

Radi zadovoljavanja potreba i interesa od neposrednog značaja za građane sa određenog područja, u Opštini se osnivaju mesne zajednice i drugi oblici mesne samouprave.

Mesna zajednica se osniva za jedno ili više sela.

Mesne zajednice i drugi oblici druge mesne samouprave mogu se obrazovati i u gradskim naseljima (kvart, četvrt, rejon i sl.).

### Pravni status mesne zajednice

Član 104.

Mesna zajednica ima svojstvo pravnog lica, u okviru prava i dužnosti utvrđenih ovim statutom i odlukom o osnivanju.

### Imovina mesnih zajednica

Član 105.

Mesna zajednica ima svoju imovinu koju mogu činiti: pokretne stvari, novčana sredstva, kao i prava i obaveze.

Mesna zajednica ima pravo korišćenja na nepokretnostima koje su u javnoj svojini opštine.

### Predlog za obrazovanje, odnosno ukidanje mesne zajednice

Član 106.

Predlog za obrazovanje, odnosno ukidanje mesne zajednice mogu podneti najmanje 10% birača sa prebivalištem na području na koje se predlog odnosi, najmanje jedna trećina odbornika i Opštinsko veće.

Skupština opštine, uz prethodno pribavljeno mišljenje građana, odlučuje o obrazovanju, području za koje se obrazuje, promeni područja i ukidanju mesnih zajednica.

Nova mesna zajednica se obrazuje spajanjem dve ili više postojećih mesnih zajednica ili izdvajanjem dela područja iz jedne ili više postojećih mesnih zajednica u novu mesnu zajednicu.

Mesna zajednica se može ukinuti i njeno područje pripojiti jednoj ili više postojećih mesnih zajednica.

Promenom područja mesne zajednice smatra se i izmena granica područja ukoliko se izvršenom izmenom deo područja jedne mesne zajednice pripaja području druge mesne zajednice.

Odluka iz stava 2. člana donosi se većinom glasova od ukupnog broja odbornika.

### Odluka o mesnim zajednicama

Član 107.

Odlukom o mesnim zajednicama uređuje se obrazovanje, odnosno ukidanje ili promena područja mesne zajednice, pravni status mesne zajednice, imovina mesne zajednice, prava i dužnosti mesne zajednice, broj članova saveta, nadležnost saveta mesne zajednice, postupak izbora članova saveta mesne zajednice, raspuštanje saveta mesne zajednice, prestanak mandata članova saveta mesne zajednice, finansiranje mesne zajednice, učešće građana u vršenju poslova mesne zajednice, saradnja mesne zajednice sa drugim mesnim zajednicama, postupak za ocenu ustavnosti i zakonitosti akata mesne zajednice,kao i druga pitanja od značaja za rad i funcionisanje mesnih zajednica na teritoriji Opštine.

### Savet mesne zajednice

Član 108.

Savet mesne zajednice je osnovni predstavnički organ građana na području mesne samouprave.

Izbori za savet mesne zajednice sprovode se po pravilima neposrednog i tajnog glasanja na osnovu opšteg i jednakog izbornog prava, u skladu sa aktom o osnivanju.

Mandat članova saveta mesne zajednice traje 4 godine.

Izbore za savet mesne zajednice raspisuje predsednik Skupštine opštine. Predsednika saveta mesne zajednice bira savet iz reda svojih članova,

tajnim glasanjem, većinom glasova od ukupnog broja članova saveta mesne zajednice.

Savet mesne zajednice:

1. donosi statut mesne zajednice;
2. donosi finansijski plan mesne zajednice i programe razvoja mesne zajednice;
3. bira i razrešava predsednika saveta mesne zajednice;
4. predlaže mere za razvoj i unapređenje komunalnih i drugih delatnosti na području mesne zajednice;
5. donosi poslovnik o radu saveta mesne zajednice i druge akte iz nadležnosti mesne zajednice;
6. pokreće inicijativu za donošenje novih ili izmenu postojećih propisa Opštine;
7. vrši druge poslove iz nadležnosti mesne zajednice utvrđene statutom Opštine, aktom o osnivanju mesne zajednice ili drugim opštinskim propisima.

Savet mesne zajednice je dužan da imovinom mesne zajednice, kao i nepokretnostima u javnoj svojini Opštine na kojima ima pravo korišćenja, upravlja, koristi i raspolaže u skladu sa zakonom, odlukama Skupštine opštine, i Statutom mesne zajednice.

Angažovanje predsednika i članova saveta, kao i članova drugih organa mesne zajednice ne podrazumeva stvaranje dodatnih finansijskih obaveza mesnoj zajednici.

### Raspuštanje saveta mesne zajednice

Član 109.

Savet mesne zajednice može se raspustiti ako:

1. savet ne zaseda duže od tri meseca;
2. ne izabere predsednika saveta u roku od mesec dana od dana održavanja izbora za članove saveta mesne zajednice ili od dana njegovog razrešenja, odnosno podnošenja ostavke;
3. ne donese finansijski plan u roku određenom odlukom Skupštine opštine.

Odluku o raspuštanju saveta mesne zajednice donosi Skupština opštine na predlog Opštinskog veća koje vrši nadzor nad zakonitošću rada i akata mesne zajednice.

Predsednik Skupštine opštine raspisuje izbore za savet mesne zajednice, u roku od 15 dana od stupanja na snagu odluke o raspuštanju saveta mesne zajednice, s tim da od datuma raspisivanja izbora do datuma održavanja izbora ne može proteći više od 45 dana.

Do konstituisanja saveta mesne zajednice, tekuće i neodložne poslove mesne zajednice obavljaće poverenik Opštine koga imenuje Skupština opštine istovremeno sa donošenjem odluke o raspuštanju saveta mesne zajednice.

### Finansiranje mesne zajednice

Član 110.

Sredstva za rad mesne zajednice obezbeđuju se iz:

1. sredstava utvrđenih odlukom o budžetu Opštine, uključujući i samodoprinos,
2. donacija i
3. prihoda koje mesna zajednica ostvari svojom aktivnošću.

Mesna zajednica donosi finansijski plan na koji saglasnost daje Opštinsko veće, u skladu sa odlukom o budžetu Opštine.

### Poveravanje poslova mesnoj zajednici i organizovanje rada uprave u mesnim zajednicama

Član 111.

Odlukom Skupštine opštine može se svim ili pojedinim mesnim zajednicama poveriti vršenje određenih poslova iz nadležnosti Opštine, uz obezbeđivanje za to potrebnih sredstava.

Prilikom odlučivanja o poveravanju poslova iz stava 1. ovog člana polazi se od značaja tih poslova za zadovoljavanje svakodnevnih i neposrednih potreba građana sa određenog područja.

Za obavljanje određenih poslova iz nadležnosti Opštinske uprave, posebno u vezi sa ostvarivanjem prava građana, može se organizovati rad uprave u mesnim zajednicama.

Poslove iz stava 3. ovog člana, način i mesto njihovog vršenja, određuje predsednik opštine, na predlog načelnika Opštinske uprave.

### Stručna pomoć u obavljanju poslova mesne zajednice

Član 112.

Opštinska uprava je dužna da mesnoj zajednici pruža pomoć u obavljanju administrativno-tehničkih i finansijsko-materijalnih poslova.

### Postupak za ocenu ustavnosti i zakonitosti opšteg akta mesne zajednice

Član 113.

Opštinsko veće pokrenuće postupak za ocenu ustavnosti i zakonitosti opšteg akta mesne zajednice pred Ustavnim sudom, ako smatra da taj akt nije u saglasnosti sa Ustavom ili zakonom.

Predsednik opštine dužan je da obustavi od izvršenja opšti akt mesne zajednice za koji smatra da nije saglasan Ustavu ili zakonu, rešenjem koje stupa na snagu objavljivanjem u Službenom glasniku opštine Prijepolje.

Rešenje o obustavi od izvršenja prestaje da važi ako Opštinsko veće u roku od pet dana od objavljivanja rešenja ne pokrene postupak za ocenu ustavnosti i zakonitosti opšteg akta.

### Ukazivanje savetu mesne zajednice na preduzimanje odgovarajućih mera

### Član 114.

Kada Opštinsko veće smatra da opšti akt mesne zajednice nije u saglasnosti sa statutom Opštine, aktom o osnivanju mesne zajednice ili drugim opštinskim propisom, ukazaće na to savetu mesne zajednice radi preduzimanja odgovarajućih mera.

Ako savet mesne zajednice ne postupi po predlozima organa iz stava 1. ovog člana, predsednik opštine poništiće opšti akt mesne zajednice rešenjem koje stupa na snagu objavljivanjem u ''Službenom glasniku opštine Prijepolje''.

Opštinsko veće, predlaže predsedniku opštine obustavljanje finansiranja aktivnosti mesne zajednice u kojima se finansijska sredstva ne koriste u skladu sa finansijskim planom mesne zajednice, odlukom o budžetu ili zakonom.

### VIII.SARADNjA I UDRUŽIVANjE OPŠTINE

**Saradnja i udruživanje Opštine**

**sa opštinama i gradovima u zemlji**

Član 115.

Opština, organi i službe Opštine, kao i preduzeća, ustanove i druge organizacije čiji je osnivač, udružuje se i ostvaruje saradnju sa drugim opština- ma i gradovima i njihovim organima i službama u oblastima od zajedničkog interesa i radi njihovog ostvarivanja mogu udruživati sredstva i obrazovati zajedničke organe, preduzeća, ustanove i druge organizacije i ustanove, u skladu sa zakonom i statutom.

Saradnja iz stava 1. ovog člana podrazumeva i ustupanje obavljanja pojedinih poslova iz nadležnosti Opštine drugoj jedinici lokalne samouprave ili preduzeću, ustanovi i drugoj organizaciji čiji je ona osnivač.

Ako Opština zaključi sporazum o saradnji sa drugim opštinama ili sa gradom radi zajedničkog obavljanja poslova iz oblasti komunalnih delatnosti, ti poslovi zajednički se obavljaju u skladu sa zakonom koji uređuje komunalne delatnosti.

### Sporazum o saradnji

Član 116.

Sporazumom o saradnji Opštine sa drugim jedinicama lokalne samouprave uređuju se: naziv i sedište zajedničkog organa, preduzeća, ustanove ili druge organizacije, vrsta, obim i način obavljanja poslova, način finansiranja, upravljanje i nadzor nad radom, pristupanje sporazumu drugih jedinica lokalne samouprave, postupak istupanja odnosno odustajanja od sporazuma jedinice lokalne samouprave, prava i obaveze zaposlenih, kao i druga pitanja od značaja za osnivanje, rad i prestanak rada, u skladu sa zakonom.

Skupština opštine odlučuje o zaključivanju sporazuma iz stava 1. ovog člana većinom glasova od ukupnog broja odbornika i dužna je da ga dostavi ministarstvu nadležnom za lokalnu samoupravu u roku od 30 dana od dana zaključenja sporazuma.

### Zajedničko izvršavanje poverenih poslova

Član 117.

Opština može, zajedno sa jednom ili više opština, odnosno sa gradom, predložiti ministarstvu nadležnom za lokalnu samoupravu zajedničko izvršavanje određenih poverenih poslova, u skladu sa zakonom kojim se uređuje državna uprava i uredbom Vlade Republike Srbije kojom se uređuju bliži uslovi i način zajedničkog izvršavanja poverenih poslova.

Opština može prihvatiti predlog nadležnog organa državne uprave da sa jednom ili više opština, odnosno sa gradom, zajednički obezbedi izvršavanje određenih poverenih poslova, u skladu sa zakonom kojim se uređuje državna uprava i uredbom Vlade Republike Srbije kojom se uređuju bliži uslovi i način zajedničkog izvršavanja poverenih poslova.

Skupština opštine odlučuje o predlogu iz stava 2. ovog člana u roku od 30 dana od dana dostavljanja predloga.

Ukoliko prihvati predlog iz stava 2. ovog člana, Skupština opštine zaključuje sa jednom, odnosno više opština, odnosno sa gradom, sporazum o saradnji kojim se uređuje zajedničko izvršavanje poverenih poslova i dostavlja ga ministarstvu nadležnom za lokalnu samoupravu.

Sporazum o saradnji iz stava 4. ovog člana objavljuje se posle pribavljanja saglasnosti Vlade Republike Srbije.

### Osnivanje zajedničkog organa, službe, preduzeća ili druge

**organizacije**

Član 118.

Sporazumom o saradnji Opštine sa drugim opštinama, odnosno sa gradom, može se predvideti osnivanje zajedničkog organa, službe, preduzeća ili druge organizaacije.

U slučaju iz stava 1. ovog člana, nadležni organ Opštine zajedno sa nadležnim organom drugog, odnosno drugih osnivača, odlučuje o postavljenju, odnosno imenovanju rukovodioca zajedničkog organa, službe, preduzeća ili druge organizacije, razrešenju i njihovoj odgovornosti i prestanku dužnosti, u skladu sa zakonom.

Kad je sporazumom o saradnji predviđeno da zajednički organ odlučuje o pravima i obavezama građana sa prebivalištem na teritoriji Opštine u upravnom postupku, o pravima i obavezama tih građana u drugostepenom postupku odlučuje Opštinsko veće, u skladu sa zakonom.

Sredstva za rad zajedničkog organa obezbeđuju se u budžetu Opštine, srazmerno obimu poslova koje za Opštinu obavlja zajednički organ.

### Ustupanje poslova drugoj opštini, odnosno gradu

Član 119.

Sporazumom o saradnji Opština može ustupiti određene poslove iz svoje nadležnosti drugoj opštini, odnosno gradu.

Sredstva za rad organa opštine, odnosno grada koji obavlja ustupljene poslove, obezbeđuju se u budžetu Opštine, srazmerno obimu ustupljenih poslova.

Kad je sporazumom o saradnji predviđeno da ustupljeni poslovi obuhvataju odlučivanje o pravima i obavezama građana sa prebivalištem na teritoriji Opštine u upravnom postupku, o pravima i obavezama tih građana u drugostepenom postupku odlučuje Opštinsko veće, u skladu sa zakonom.

Ustupljeni poslovi obavljaju se u ime i za račun Opštine, a za njihovo obavljanje odgovorna je Opština.

Na zahtev Opštine, opština kojoj su ustupljeni poslovi dostavlja izveštaj o obavljanju ustupljenih poslova , a najmalje jednom u šest meseci.

### Prestanak važenja sporazuma o saradnji

Član 120.

Sporazum o saradnji prestaje da važi na zahtev Opštine ili druge jedinice lokalne samouprave učesnice sporazuma.

Skupština opštine upućuje pisani zahtev drugoj učesnici sporazuma najkasnije šest meseci pre dana sa kojim sporazum o saradnji prestaje da važi i istovremeno o tome obaveštava ministarstvo nadležno za lokalnu samoupravu. Sporazum o saradnji koji je zaključilo više jedinica lokalne samouprave, na zahtev Opštine prestaje da važi samo u delu koji se odnosi na Opštinu.

### Saradnja sa jedinicama lokalne samouprave drugih država

Član 121.

Opština može da ostvaruje saradnju u oblastima od zajedničkog interesa sa jedinicama lokalne samouprave u drugim državama, u okviru utvrđene politike Republike Srbije, uz poštovanje teritorijalnog jedinstva i pravnog poretka Republike Srbije, u skladu sa Ustavom i zakonom.

Odluku o saradnji sa odgovarajućim teritorijalnim zajednicama, opštinama i gradovima donosi Skupština opštine, uz saglasnost Vlade Republike Srbije.

Sporazum ili drugi akt o uspostavljanju saradnje potpisuje predsednik Opštine ili lice koje on ovlasti.

Akt iz stava 3. ovog člana objavljuje se i stupa na snagu posle pribavljanja saglasnosti Vlade Republike Srbije.

### Udruživanje u asocijacije gradova i opština

Član 122.

Opština može biti osnivač ili pristupati asocijacijama gradova i op- ština, radi unapređenja razvoja lokalne samouprave, njene zaštite i ostvarivanja zajedničkih interesa.

Opština osniva ili pristupa asocijacijama gradova i opština koje zastupaju interese svog članstva pred državnim organima, a posebno u postupku donošenja zakona i drugih akata od značaja za ostvarivanje poslova jedinica lokalne samouprave.

### Saradnja sa udruženjima i drugim organizacijama

Član 123.

Organi Opštine mogu sarađivati sa udruženjima, humanitarnim i drugim organizacijama, u interesu Opštine i njenih građana.

### Učešće u evropskim integracijama

Član 124.

Opština u okviru svojih nadležnosti, preko svojih organa, prati proces evropskih integracija Republike Srbije i razvija za to potrebne administrativne kapacitete, u skladu sa zakonom i utvrđenom politikom Republike Srbije.

### ZAŠTITA LOKALNE SAMOUPRAVE

**Zaštita prava Opštine**

Član 125.

Zaštita prava Opštine obezbeđuje se na način i po postupku utvrđenom zakonom.

### Pokretanje postupka za ocenu ustavnosti i zakonitosti

Član 126.

Skupština opštine pokreće postupak za ocenu ustavnosti i zakonitosti zakona ili drugog opšteg akta Republike Srbije kojim se povređuje pravo na lokalnu samoupravu.

### Pravo žalbe Ustavnom sudu

Član 127.

Predsednik Opštine ima pravo žalbe Ustavnom sudu ako se pojedinačnim aktom ili radnjom državnog organa ili organa Opštine onemogućava vršenje nadležnosti Opštine.

### Lokalni ombudsman

Član 128.

U Opštini se može ustanoviti lokalni ombudsman.

Lokalni ombudsman nezavisno i samostalno štiti prava građana od povreda učinjenih od strane Opštinske uprave kao i ustanova, organa i organizacija koji vrše javna ovlašćenja, a čiji osnivač je Opština; kontroliše rad Opštinske uprave i štiti pravo građana na lokalnu samoupravu, ako je reč o povredi opštih akata Opštine.

### Samostalnost i nezavisnost

Član 129.

Lokalni ombudsman postupa i deluje na osnovu i u okviru Ustava, zakona, potvrđenih međunarodnih ugovora i opšteprihvaćenih pravila međunarodnog prava kao i statuta Opštine.

U svom delovanju lokalni ombudsman se rukovodi principima zakonitosti, nepristrasnosti, nezavisnosti i pravičnosti.

Odlukom Skupštine opštine bliže se uređuju način izbora, razrešenja, obraćanja lokalnom ombudsmanu, pravila postupanja , i druga pitanja od značaja za način organizacije i rada lokalnog ombudsmana.

**Savet za međunacionalne odnose**

Član 130.

Osniva se Savet za međunacionalne odnose kao samostalno radno telo koje čine predstavnici srpskog naroda i nacionalnih manjina, u skladu sa zakonom.

Savet za međunacionalne odnose (u daljem tekstu: Savet) razmatra pitanja ostvarivanja, zaštite i unapređivanja nacionalne ravnopravnosti u Opštini, a posebno u oblastima kulture, obrazovanja, informisanja i službene upotrebe jezika i pisma; učestvuje u utvrđivanju opštinskih planova i programa koji su od značaja za ostvarivanje nacionalne ravnopravnosti i predlaže mere za postizanje nacionalne ravnopravnosti; predlaže izvore, obim i namenu budžetskih sredstava za ostvarivanje nacionalne ravnopravnosti.

Savet promoviše međusobno razumevanje i dobre odnose među svim zajednicama koje žive u opštini.

**Izbor i sastav Saveta**

Član 131.

Skupština opštine bira članove Saveta među pripadnicima srpskog naroda i nacionalnih manjina.

Član Saveta ne može biti odbornik Skupštine opštine.

Predstavnike u Savetu mogu imati pripadnici srpskog naroda i nacionalnih manjina sa više od 1% učešća u ukupnom broju stanovnika u Opštini.

Članove Saveta koji su pripadnici nacionalnih manjina predlažu nacionalni saveti nacionalne manjine, a članove Saveta koji su pripadnici nacionalnih manjina koji nemaju nacionalni savet nacionalne manjine i članove srpske nacionalnosti, predlaže radno telo Skupštine opštine koje obavlja poslove u vezi sa kadrovskim pitanjima.

Način predlaganja i izbora članova Saveta treba da obezbedi ravnomernu zastupljenost pripadnika srpskog naroda i nacionalnih manjina, s tim da ni srpski narod, niti jedna nacionalna manjina ne može imati većinu članova Saveta.

Mandat članova Saveta traje četiri godine i teče od trenutka izbora u Skupštini opštine.

Delokrug, sastav, izbor članova i način rada Saveta uređuju se odlukom Skupštine opštine, koja se donosi većinom glasova od ukupnog broja odbornika

**Način odlučivanja Saveta**

Član 132.

Odluke Saveta donose se konsenzusom članova Saveta.

Savet o svojim stavovima i predlozima obaveštava Skupštinu opštine, koja je dužna da se o njima izjasni na prvoj narednoj sednici, a najkasnije u roku od 30 dana.

Skupština opštine i izvršni organi Opštine dužni su da predloge svih odluka koji se tiču nacionalne ravnopravnosti prethodno dostave na mišljenje Savetu.

Nadležni organ opštine dužan je da obezbedi da stavovi i mišljenja Saveta budu dostupni javnosti, najkasnije 30 dana od dana zauzimanja stava ili davanja mišljenja od strane Saveta.

Poslovnikom Skupštine opštine bliže se uređuje položaj Saveta u postupku donošenja opštinskih odluka i drugih pravnih akata.

**Podnošenje izveštaja Skupštini opštine**

Član 133.

Savet podnosi Skupštini opštine šestomesčni izveštaj o svom radu.

Savet podnosi Skupštini opštine godišnji izveštaj o stanju u oblasti nacionalne ravnopravnosti, međunacionalnih odnosa i ostvarivanju manjinskih prava na teritoriji Opštine. Sastavni deo izveštaja su i predlozi mera i odluka za ostvarivanje i unapređenje nacionalne ravnopravnosti.

Savet može da podnese i poseban izveštaj Skupštini opštine ako oceni da to zahtevaju naročito važni razlozi ili ako Skupština opštine traži takav izveštaj od njega.

**Zaštita prava pripadnika srpskog naroda i nacionalnih manjina**

Član 134.

Savet ima pravo da pred Ustavnim sudom pokrene postupak za ocenu ustavnosti i zakonitosti odluke ili drugog opšteg akta Skupštine opštine ako smatra da su njime neposredno povređena prava pripadnika srpskog naroda i nacionalnih manjina predstavljenih u Savetu i pravo da pod istim uslovima pred Upravnim sudom pokrene postupak za ocenu saglasnosti odluke ili drugog opšteg akta Skupštine opštine sa Statutom.

**Poslovnik o radu Saveta**

Član 135.

Savet donosi poslovnik o radu.

Stručne i administrativno-tehničke poslove za potrebe Saveta vrši Sekretar Skupštine opštine i Opštinska uprava.

**Sredstva za rad Saveta**

Član 136.

Sredstva za rad Saveta obezbeđuju se u budžetu Opštine, a mogu se obezbeđivati i iz drugih izvora, u skladu sa zakonom.“

**X.AKTI OPŠTINE**

**Akti Opštine**

Član 137.

U vršenju poslova iz svoje nadležnosti Opština donosi odluke, pravilni- ke, naredbe, uputstva, rešenja, zaključke, preporuke i druge potrebne akte.

Odluke donosi samo Skupština opštine, osim kada je zakonom predviđeno da odluku donosi drugi organ Opštine.

### Hijerarhija akata Opštine

Član 138.

Odluke i opšti akti Skupštine opštine moraju biti saglasni sa zakonom i ovim statutom.

Akti predsednika Opštine i Opštinskog veća moraju biti saglasni sa za- konom, ovim statutom, odlukama i opštim aktima Skupštine opštine.

Akti Opštinske uprave moraju biti saglasni sa zakonom, ovim statutom, od- lukama i opštim aktima organa Opštine.

### Predlaganje propisa i drugih opštih akata

### Skupštine opštine

Član 139.

Pravo predlaganja propisa i drugih opštih akata iz nadležnosti Skupštine opštine imaju: svaki odbornik Skupštine opštine, radno telo Skupštine opštine, Opštinsko veće i građani putem građanske inicijative.

### 

### Objavljivanje i stupanje na snagu opštih akata

Član 140.

Opšti akti organa Opštine objavljuju se u „Službenom glasniku opštine Prijepolje“.

Akti iz stava 1. ovog člana stupaju na snagu osmog dana od dana objavlji- vanja, osim ako donosilac u postupku donošenja ne utvrdi da postoje naročito opravdani razlozi da isti stupi na snagu i ranije.

Ostali akti Opštine objavljuju se u „Službenom glasniku opštine Prijepolje “ kada je to tim aktima predviđeno.

Akti iz st. 1. i 3. ovog člana ravnopravno se objavljuju i na bosanskom jeziku i latiničnom pismu.

### XI.TUMAČENjE, DONOŠENjE I PROMENA STATUTA

**Autentično tumačenje Statuta**

Član 141.

Autentično tumačenje Statuta donosi Skupština opštine na predlog nadležnog radnog tela Skupštine opštine.

### Postupak za promenu ili donošenje Statuta

Član 142.

Predlog za donošenje ili promenu Statuta opštine može podneti najmanje 5% građana sa biračkim pravom na teritoriji Opštine, trećina odbornika, predsednik Opštine i nadležno radno telo Skupštine opštine.

Predlog se podnosi u pisanom obliku sa obrazloženjem.

O predlogu iz stava 1. ovog člana Skupština odlučuje većinom glasova od ukupnog broja odbornika.

Ako Skupština opštine odluči da se pristupi donošenju ili promeni Sta- tuta opštine, istim aktom određuje Komisiju za izradu nacrta statuta, odnosno odluke o promeni Statuta opštine, određuje njene zadatke i rok za izradu nacrta.

O nacrtu statuta, odnosno odluke o promeni statuta sprovodi se javna rasprava ,na način i u roku koji odredi Opštinska uprava.

Opštinsko veće, nakon sprovedene javne rasprave, utvrđuje predlog statuta, odnosno odluke o promeni statuta, većinom glasova od ukupnog broja članova Opštinskog veća. Prilikom utvrđivanja predloga statuta, odnosno odluke o promeni statuta, Opštinsko veće vodiće računa o predlozima i sugestijama datim u javnoj raspravi.

Skupština opštine usvaja statut, odnosno odluku o promeni Statuta većinom glasova od ukupnog broja odbornika.

### XII.PRELAZNE I ZAVRŠNE ODREDBE

**Usklađivanje propisa Opštine sa ovim statutom**

Član 143.

Propisi Opštine uskladiće se sa odredbama ovog statuta u roku od devet meseci od stupanja na snagu Zakona o izmenama i dopunama Zakona o lokalnoj samoupravi („Službeni glasnik RS“, broj 47/18).

Propisi Opštine ostaju na snazi do njihovog usklađivanja sa ovim statutom.

### Donošenje propisa Opštine na osnovu ovog statuta

Član 144.

Odluke na osnovu ovog statuta Skupština opštine donećeu roku od devet meseci od stupanja na snagu Zakona o izmenama i dopunama Zakona o lokalnoj samoupravi („Službeni glasnik RS“, broj 47/18).

### Odložena primena pojedinih odredaba ovog statuta

Član 145.

Član 59. u delu koji se odnosi na postavljenje pomoćnika predsednika Opštine, primenjivaće se nakon sprovedenih izbora za odbornike Skupštine opštine održanih posle stupanja na snagu ovog statuta.

Član 99. stav 1. tačka 2), koja se odnosi na sprovođenje obaveznog postupka javne rasprave za planiranje investicija u odluci o budžetu, primenjivaće se počev od pripreme Odluke o budžetu za 2019. godinu.

### Prestanak važenja Statuta

Član 146.

Danom stupanja na snagu ovog statuta, prestaje da važi Statut opštine

Prijepolje („Službeni glasnik opštine Prijepolje “, broj 4/2009,12/2014 i 9/2016).

### Stupanje na snagu

Član 147.

Ovaj statut stupa na snagu osmog dana od dana objavljivanja u „Službenom glasniku opštine Prijepolje “.

Broj:020-490/18

Dana: 13.02.2019.godine

Predsednik

**Stana Marković, s.r.**